qundao/data-zh-poetry huggingface dataset:
學道
作者：呂本中
朝代：宋

學道如養氣，氣實病自除。
驗之寒暑中，可見實與虚。
頹然覺志滿，乃是氣有餘。
豈惟煖臍腹，便足榮肌膚。
但能嚴關鍵，百歲終不枯。
道苟明于心，如馬得堅車。
養以歲月久，自然登坦途。
江河失風浪，草莽成膏腴。
熟視八荒中，何物能勝予。
時來與消息，吾自有卷舒。
死生亦大矣，汝急吾自徐。
捷行不爲速，曲行不爲迂。
一漚寓大海，此物定有無。
誰能具此眼，况望捋其鬚。
學有不精盡，遂至玉碔砆。
昔人中道立，爲汝指一隅。
千言不知要，徒自費吹嘘。
所以季路勇，不如顔氏愚。
請子罷百慮，一念回須臾。
忽然遇事入，此語當不誣。
守城士
作者：呂本中
朝代：宋

北風且莫雪，一雪三日寒。
不念守城士，歲晚衣裳單。
衣單未爲苦，隔壕聞戰鼓。
殺賊須長槍，防城要強弩。
炮來大如席，城頭且撐柱。
豈不知愛身，傾心報明主。
報主此其時，一死吾亦宜。
未敢望爵賞，且今無事歸。
寄語守城士，此言君所知。
官閑贈人
作者：呂本中
朝代：宋

自喜閑官不計員，月叨微祿勝歸田。
藥囊往往充詩藁，米劵時時當酒錢。
忍病作勞吾不厭，對人無語子差賢。
不須更見盧溪老，會得安心即是禪。
宜章元日
作者：呂本中
朝代：宋

東風初解凍，桃李已經春。
避地逢鷄日，傷時感雁臣。
湖南馳賊騎，江外踐胡塵。
憔悴成無用，虚煩泪濕巾。
客居書懷奉寄介然若谷才仲兼簡信民
作者：呂本中
朝代：宋

客愁如長河，浩蕩去不息。
未来已相關，千里在咫尺。
抱疾寄他鄉，終年守岑寂。
中虛耗神志，內熱損筋力。
長虞二豎攖，復有寒餒廹。
怪渠甑上煙，愧爾囊中帛。
平生所讀書，已如不相識。
坐貽鄉黨笑，敢辭塵埃没。
舊游今幾時，轉眄忽陳迹。
死者不復見，墓草春已碧。
生者天一涯，未免陳蔡厄。
兒曹乳臭在，瞑目分黑白。
雖無未見書，頗多雌黄筆。
出言輒周孔，而不辨菽麥。
啾啾要酬和，內顧頗牽率。
坐令懷抱惡，更覺天宇窄。
忽忽十年事，俯仰同戲劇。
從来肺腑親，翻手胡與越。
獨餘二三子，肝膽猶鐵石。
尚怪東郭貧，亦訝懷祖黠。
西軒来何時，簞瓢共饑渴。
念君不能已，一飯再三噎。
誰能明予心，皎皎霜夜月。
客說嵩頂松實甚佳
作者：呂本中
朝代：宋

飄颻山中女，綠毛以爲衣。
但食青松子，不死亦不饑。
晝想此仙人，夜或夢見之。
客云嵩高頂，長松亂紛披。
拔地起霜幹，盤空缺虬枝。
惜無長臂人，挽此鬚與鬐。
但聞雲間子，時被天風吹。
愧我一食身，何由揖仙姿。
欲學餐松法，人間了無師。
宣州竹·虞美人
作者：呂本中
朝代：宋

小溪篷底湖風重。吹破凝酥動。一枝斜映庾門深。冷淡無言香泛、月華清。已經輕瘦誰為共。魂繞徐熙□。恥同桃李困春容。肯向毫端開發、兩雲中。
宿劉固寺佛殿下即劉伶墳也
作者：呂本中
朝代：宋

劉伶墳上土，佛殿古崔嵬。
坐久野僧出，天寒饑雁來。
千年醉裏魄，一臿死前灰。
未盡先生意，空留數字回。
宿嵩前
作者：呂本中
朝代：宋

火雲如鵬騫，簸翮赴山谷。
獨含片雨歸，故故喧澗竹。
野亭桂空起，入夜鳥爭宿。
我行亦已殆，況此弛擔僕。
倒床不復呼，爛熳聽自足。
人生浪游世，世網未易觸。
好學還山雲，終焉宿幽獨。
宿州初暑
作者：呂本中
朝代：宋

暑氣侵人始欲愁，簞瓢窮巷不堪憂。
亂蟬泊雨林塘静，密逕吹花草樹幽。
春盡茅簷深着燕，日高田水故飛鷗。
莫欺湫隘無餘地，待借元龍百尺樓。
宿昔
作者：呂本中
朝代：宋

宿昔尚煩暑，平生悲遠游。
長貧不貰酒，雖健懶登樓。
晚節勞千慮，經年走數州。
新涼事事好，只是迫防秋。
宿楚丘懷石子植顔平仲趙才仲
作者：呂本中
朝代：宋

暮行楚丘北，適與寒雨值。
旅舍一尺泥，又乏芻秣費。
故人渺天涯，客子初夜至。
披衣附殘火，煮茗當晚饋。
昏昏傍晚枕，悄悄入清睡。
向來談笑聲，已若異世事。
但覺舌本間，尚有宿酒味。
鴻鵠乘秋風，意在網羅外。
强飯無多談，此語敢失墜。
宿潁昌范氏水閣
作者：呂本中
朝代：宋

溪流淺無聲，月色初到竹。
主人中夜歸，客子睡已熟。
向來湖海興，歲事方窘束。
云何蟋蟀歌，更自傷局促。
相尋覓舊約，見子故未足。
翛然解衣臥，高枕被數幅。
賢哉五年別，有此一室獨。
我鬚日已白，子髪良未禿。
尚懷平生歡，歌呼聲徹屋。
何須豕腹脹，更伴狗尾續。
明朝尋故人，戲語公一讀。
宿田舍
作者：呂本中
朝代：宋

饑腸不貯酒，凍粟自生膚。
旅枕三年夢，荒村一事無。
不愁風折木，時有火添爐。
尚想崔夫子，冬來體更臞。
宿石頭多寶寺
作者：呂本中
朝代：宋

四山環其外，一峰屹當中。
支徑轉屈曲，雲峰踏飛鴻。
僧居架蒼崖，高下潛相通。
昏鐘罷香火，餘音裊寒空。
梅開何處花，吹香到簾櫳。
回望雲山城，木杪殘陽紅。
愁心易生感，滿耳唯松風。
對酒成浩歌，漂零見涂窮。
宿秋霜閣後方丈
作者：呂本中
朝代：宋

秋霜閣後山屈蟠，行人衝泥脚未乾。
正是水西佳絕處，不辭風雨夜深寒。
宿翠微寺
作者：呂本中
朝代：宋

西山今夜雨，不爲故人留。
泥滑淹行李，風聲欲送秋。
中原且多事，吾黨敢無憂。
明日經由地，江南更幾州。
宿青陽驛
作者：呂本中
朝代：宋

燈火客帆盡，人烟村市幽。
晚風號古木，高岸束黄流。
物色淮山近，春光霧雨愁。
棲遲舊游地，来豁十年憂。
寄京口使君
作者：呂本中
朝代：宋

使君鎮京口，隱若一長城。
詩律有同社，溪山聊主盟。
囂塵不挂念，鷗鳥自忘情。
曾記貧交否，衰頹判此生。
寄京師親舊
作者：呂本中
朝代：宋

屋頭橙實如李梅，庭下葵花深覆盃。
豆田失雨不稱意，野菊出苗虚見猜。
故人相望一尊酒，問我此住何時回。
江山空自汚敲扑，筆硯洗復生塵埃。
交情自惜少同調，人事只今多好乖。
欲隨明月覓公處，限以白浪搖長淮。
舟楫誤逢蛟鱷横，歲月苦遭霜露催。
側身西望莫回首，堂上書生心已灰。
寄人三首·其一
作者：呂本中
朝代：宋

世久無高識，斯人我獨知。
子行吾羨子，雖病敢忘詩。
寄人三首·其三
作者：呂本中
朝代：宋

世久趨浮末，于時爾獨賢。
閑游衆目外，却立萬夫前。
寄人三首·其二
作者：呂本中
朝代：宋

念昔無事日，同升夫子堂。
江湖晚相見，猶喜共行藏。
寄人三首·其四
作者：呂本中
朝代：宋

老驥空伏櫪，長琴有斷弦。
傷心共隱地，回首更茫然。
寄信上人
作者：呂本中
朝代：宋

笑語三年别，舟航十里淮。
新霜變草木，好雨過風霾。
萬事不如意，一生常好乖。
何因伴明月，特地入君懷。
寄傲軒
作者：呂本中
朝代：宋

自嗟踽踽復涼涼，餬口安能抑四方。
目送歸鴻心自遠，門堪羅雀日偏長。
家徒四壁樽仍綠，侯戶千頭橘又黄。
我醉欲眠君且去，肯陪俗客話羲皇。
寄內弟并示仲輔諸公
作者：呂本中
朝代：宋

江浙音書絕不聞，每逢時節嘆離羣。
一秋多病常嫌客，短日無聊只閉門。
淺學未容窺易象，舊書嬾復誦玄文。
莫言耆舊彫零盡，海內交游尚數君。
寄共誠賈秀才
作者：呂本中
朝代：宋

萬里歸来四壁空，舊游渾在黙然中。
明年我欲江南去，何處留詩可寄公。
寄前鎮西楊法曹
作者：呂本中
朝代：宋

楊子文章老更新，狂吟寡和過陽春。
雙聲疊韻俱難敵，指物程形似有神。
畫馬已無韓幹肉，草書真得伯英筋。
可憐一首閑居賦，解道連蜷能幾人。
寄劉彦冲兼寄胡原仲劉致中
作者：呂本中
朝代：宋

故人别去兩經冬，今歲書來第幾封。
正以空疏少製作，不因窮約廢過從。
養生漫說終難效，學道無心亦未逢。
若問真歸是何處，五更常聽寺樓鐘。
寄吉州若谷叔
作者：呂本中
朝代：宋

念我江西老斵輪，久無漫鼻與揮斤。
千金莫買蛾眉笑，留寄溪堂病主人。
寄向縣丞
作者：呂本中
朝代：宋

念子他時兩頰紅，十年奔走變衰翁。
耐官丞相風流在，坐守簞瓢不訴窮。
寄周司理
作者：呂本中
朝代：宋

日月走劻勷，舟楫卧煩暑。
涼秋在萬里，客子安得語。
周侯磊落人，憐我自熬煮。
殷勤半月留，可得一笑許。
别来今幾日，坐此百里阻。
清風不時来，曉月仍半吐。
卷簾看脩竹，忽似對眉宇。
人生行樂耳，舍此皆自苦。
終期卜隣歸，重聽對牀雨。
雖無嗚嗚歌，亦有坎坎鼓。
寄唐充之二十韻
作者：呂本中
朝代：宋

俗事自相促，吾生常作難。
長河已萬折，險路復千盤。
坎壈深藏步，岑嶔穏轉鞍。
誰知守樗散，略不悮泥蟠。
末學多乖謬，微軀寔控摶。
小兒成頂領，烈士吐心肝。
許下少文舉，吴中無伯鸞。
直須識根柢，始是極波瀾。
念此欲誰語，想公還自寛。
屢成長劍倚，得洗夜蟲酸。
解后終年别，殷勤一笑歡。
已除舌本强，仍斵鼻端漫。
直節羣公念，高名四海間。
相期更無事，所祝在加餐。
晚日留殘雪，春雷續淺寒。
欲行殊未必，堅坐只長歎。
不厭道里遠，敢辭裘褐單。
却尋三語掾，重對兩蒲團。
剩欲洗胸次，先留倒筆端。
何須灞陵岸，回首望長安。
寄外弟蔡明善
作者：呂本中
朝代：宋

相見還須未白頭，只今君是富春秋。
鶯花與夢飛騰去，甲子如川日夜流。
白酒可澆千卷讀，青山欲喚十年愁。
無因早辦歸耕計，更就深公買沃洲。
寄外弟趙柟才仲
作者：呂本中
朝代：宋

長年更多疾，念爾不能忘。
夢去關山静，書來道里長。
形骸且憔悴，草木自蒼唐。
古縣疏還往，微官絕簸揚。
頗聞能吏事，仍不廢文章。
客舍襄江下，人家筑水傍。
屢成千里目，虛斷九迴腸。
我老知無用，身閑欲半藏。
預愁章服裹，仍怯簿書忙。
事業煩詩卷，生涯在藥囊。
得非嵇叔懶，寧似次公狂。
野檜多鱗甲，寒松半雪霜。
高天一雁遠，小徑百年荒。
每惜朱絲斷，空懷素錦張。
舊交渾潦倒，此語更微茫。
欲判五斗米，先尋百本桑。
殘羮得共啜，薄酒要同嘗。
匣裏出鳴劍，眼中除眯糠。
未容窺突奧，虚自倚門牆。
指點飛鴻路，何人識故鄉。
寄宣城故舊
作者：呂本中
朝代：宋

宣城經歲無它事，尚喜交游不棄遺。
疊嶂樓頭納涼處，宛陵堂下探梅時。
君今尚要一囊粟，我去亦無三徑資。
歸卧雲山更深處，因書頻報故人知。
寄家叔虛己
作者：呂本中
朝代：宋

莫言離別廢周旋，萬里星河共此天。
山色自然無罣礙，月明何處不團圓。
寒雲渺莽初飛雁，野樹蕭條咽斷蟬。
問舍求田經有願，曉帆春渚望回舡。
寄小范
作者：呂本中
朝代：宋

高臥終無策，繙書謾作緣。
相望如一日，不見已三年。
事少知心遠，居門覺地偏。
明年得安靜，爲子下臨川。
寄崔德符
作者：呂本中
朝代：宋

江城昔還往，耆舊各能文。
暫别猶相憶，雖忙亦見存。
好詩能愈疾，濁酒不勝渾。
它日經行地，相尋夜叩門。
寄張仲宗
作者：呂本中
朝代：宋

聞道張夫子，今年已定居。
偶緣荔子債，遂絕故人書。
歲月足可惜，溪山莫負渠。
他年得相近，不必問庖廚。
寄張益中
作者：呂本中
朝代：宋

五年望張子，兀坐四壁空。
今晨千里来，如熱濯清風。
笑談不改舊，憐我衰病攻。
斯人舊豪氣，頗似陳元龍。
只今更省事，終歲兩頬紅。
何知珊瑚樹，却倚塵埃中。
晁侯夙所敬，見渠如見公。
網羅枝出脚，遠逐冥冥鴻。
同會得玉郎，敲門夜相從。
殷勤一盃酒，目送西歸鴻。
人生少如意，此樂難再逢。
君家老季鷹，高韻留吴淞。
風流遠孫在，一櫂何時東。
不嫌道里遠，爲我略從容。
寄晁以道
作者：呂本中
朝代：宋

朝辭陘山清，暮宿頼水綠。
往来百里間，得此意已足。
吾人少如願，夫子更絕俗。
閉門觀易象，未用傷局促。
使我三日留，共此一室獨。
皎如嶺頭月，凜若霜後竹。
欲爲斯文壽，以作學者福。
洛陽佳少年，撫事多慟哭。
此其於聖學，何異狗尾續。
寧知草玄翁，萬事不掛目。
深湛而雅澹，亦不在反覆。
吾祖早聞道，晚與夫子熟。
相期千載外，未得一世伏。
渫山竄鼯鼬，晚日度鴻鵠。
誰能從公游，歲月如轉燭。
寄晁恭道鄭德成二漕
作者：呂本中
朝代：宋

二年住閩中，不識建溪茶。
處處得殘杯，顧未愜齒牙。
饑腸擁滯氣，病眼增昏花。
故人持節來，憐我病有加。
會當餉絕品，不但分新芽。
蒼壁月墮曉，寶胯金披沙。
一洗肝肺凈，兀坐如還家。
陰雨又不解，天氣復未佳。
持詩寄兩公，請爲交舊時。
便續北苑譜，即日定等差。
寄朱希真
作者：呂本中
朝代：宋

幕下諸侯老，微言衆不聽。
祗應有餘論，時復注前經。
郡古疏還往，官閑任醉醒。
主人鵝可換，更爲寫黄庭。
寄朱時發
作者：呂本中
朝代：宋

菱橋脊梁硬如鐵，天下拄杖打不折。
倒騎佛殿出三門，南頭學來北頭說。
昔苗未生今作米，更判阿師三尺觜。
公但吸盡西江水，莫怕庭前簸箕尾。
寄李商老
作者：呂本中
朝代：宋

淥漲西河可縱篙，春光無信費詩招。
香煙繚繞重城靜，月影欹斜半夜潮。
好鳥似聞昆弟語，垂楊初放女兒腰。
無人與語當時事，興盡江南大小喬。
寄李商老
作者：呂本中
朝代：宋

竹不可一日無，酒不可飲不醉。
平生嗜酒愛風竹，此意不許凡兒會。
南来經年飽塵垢，袖手甘隨百夫後。
文章漫作無功身，只了兒曹補窗竇。
黄沙障日江漫流，青山喚我十年舊。
憶昔泊船鵝翎口，把酒遥爲故人壽。
只今身在心已老，千巖想像靈芝秀。
君家兄弟固不凡，解挽三友勤相就。
中郎卧病過春晚，昔則酒狂今詩瘦。
山房大名不墜地，諸老風流未宜棄。
老檜参天可乞盟，粢食鉶羮乃無味。
如君高韻千載同，可更托身三數公。
丈夫勁挺要長久，百萬叩關一夫守。
胸中江海不須道，此流何必計升斗。
眼前勃窣訴二友，聽客所爲公絕口。
寄李商老
作者：呂本中
朝代：宋

黄塵車馬流，金火戰殘暑。
西風迎潮来，密雲復無雨。
江淮旱已甚，映眼但塵土。
田疇雜蕪穢，草樹翳洲渚。
緬懷平生歡，捐棄各秦楚。
千言偪胸次，到口不能吐。
君非一臂舊，此意復可許。
青蠅暗藩溷，有似嚇腐鼠。
須君濟川手，略爲虹蜺舉。
念之不能眠，清坐聽鳴櫓。
寄李怤去言
作者：呂本中
朝代：宋

東南之望廬山英，李郎落落奇後生。
鳳凰麒麟在郊藪，芝蘭玉樹生階庭。
文章初如濫觴水，行見萬里通滄溟。
汪侯愛君筆不停，謂君詩似秋風清。
世間兒子甘縮手，蘇過趙柟俱抗行。
少年才氣乃如此，後来定是賢公卿。
伊昔先朝文物盛，君家諸父當朝廷。
外兄復是不世才，奇祥異瑞相輝映。
翻雲覆雨十年後，昏昏醉夢須君醒。
我生未壯日向衰，疾病侵凌心已灰。
眼中之人不易見，千變百技常追隨。
詩書深藏半鼠矢，筆墨高卧封蛛絲。
功名已矣付公等，田園肯放吾先歸。
寄江端太子之晁冲之叔用
作者：呂本中
朝代：宋

往歲孟秋月，我行東出關。
人烟眇歸路，風雨轉河灣。
别恨友游失，心成木石頑。
有隨妻子嘆，無語鳥烏閑。
曩事空回首，微官真强顔。
舊諳塵土迸，頻辱簿書頒。
日月勤憂患，庭闈實阻艱。
自忘身窘束，時得淚潺湲。
疾病衰猶活，漂流老未還。
悮霑文字癖，虚覺鬢毛斑。
苦語終難好，蕪辭漫不刪。
絕知出意表，敢復見顔間。
二子今懷璧，羣公時賜環。
寄書常恨草，雕句得無慳。
晚照雲千疊，新涼月半彎。
相忘有道術，那得厭塵寰。
聖治光三輔，皇威極百蠻。
物能同應瑞，民自不藏姦。
薄技寧堪奏，餘光或許攀。
何須陽翟望，咫尺是箕山。
寄汪信民
作者：呂本中
朝代：宋

萬里江南雨外船，長腰秔米縮頭鯿。
廣文繋馬無由去，更有何人贈酒錢。
寄濬州張掞
作者：呂本中
朝代：宋

張卿留客酒如澠，我欲從之病不能。
憶過公家更東望，斷崖高樹雪層層。
寄琦監院
作者：呂本中
朝代：宋

往時濟陽晁公子，今日靈巖琦上人。
千山不礙一月曉，北樹忽見南枝春。
箇中有味渠不識，底處無情公得親。
不知碧眼之面壁，何如魋顔西入秦。
寄璧上人
作者：呂本中
朝代：宋

出門厭交情，袖手看世故。
紛紛駒過隙，忽忽豹隱霧。
生平喜退縮，未到心已悟。
尚餘好事人，相就討新句。
雖非琢肝腎，終自費調護。
君看雪霜根，豈受桃李妬。
胥疏老支離，骯髒舊賓傅。
何由兩行纒，遠泛一大瓠。
從君乞妙語，一洗詩酒汚。
寄璧公道友
作者：呂本中
朝代：宋

符離城裏相逢處，酒肉如山放手空。
已見神通過鶖子，未應鮮健勝龐公。
且尋扇子舊頭角，一任杏花能白紅。
破箬笠前江萬里，無人曾識此家風。
寄知止
作者：呂本中
朝代：宋

近有書来欲見尋，扁舟南下已春深。
濁河遠貫長淮水，峽岸遥瞻寶塔臨。
楊子宦游常落拓，茂倫心事轉崎嶔。
雲横雪擁藍關路，總是平生願學心。
寄知止二絕·其一
作者：呂本中
朝代：宋

少年樂事未全諳，疾病侵凌已不堪。
尚喜步兵頻入夢，夢中猶復似曹南。
寄知止二絕·其二
作者：呂本中
朝代：宋

竹林還往風流絕，剡縣交游氣味疏。
今代高人多惜費，千金未抵一行書。
寄知止才仲
作者：呂本中
朝代：宋

一門叔父到卿好，中表弟兄惟爾賢。
往事關心空自語，新詩好句與誰傳。
溪山已近堪投老，文史雖窮莫取憐。
仲弟墓頭今宿草，爲渠先賦補亡篇。
寄祁居之
作者：呂本中
朝代：宋

苦憶均陽祁處士，只今全似住庵僧。
何時更得相從去，細話叢林舊葛藤。
寄祁居士
作者：呂本中
朝代：宋

聞道祁居士，抄書手未停。
艱難走異縣，辛苦抱遺經。
野寺猶堪隱，人言懶復聽。
十年事夫子，今日得儀型。
寄穎昌諸叔
作者：呂本中
朝代：宋

身如許縣老聾丞，心是江湖版下僧。
萬事聊憑曲肱夢，一尊時近短檠燈。
舊游可數終難又，惡况雖多不厭曾。
尚憶少年情語否，夜窗相對髮鬅鬙。
寄臨川親舊十首意到輒書不復次序·其一
作者：呂本中
朝代：宋

偶從行李轉江湖，所至翛然一物無。
午枕久拚閑事業，夜窗新有靜工夫。
寄臨川親舊十首意到輒書不復次序·其一〇
作者：呂本中
朝代：宋

愛賢如渇吳夫子，不染世間兒女塵。
老病不逢終不悔，後生誰復記斯人。
寄臨川親舊十首意到輒書不復次序·其七
作者：呂本中
朝代：宋

故人子弟惟汪謝，每一思之忘寝興。
莫道臨川便寂寞，後來相繼有諸曾。
寄臨川親舊十首意到輒書不復次序·其三
作者：呂本中
朝代：宋

屢試吳中千里蓴，閩中荔子亦嘗新。
獨游每恨無佳思，正好溪山少故人。
寄臨川親舊十首意到輒書不復次序·其九
作者：呂本中
朝代：宋

金谿比歲復何如，二董風流却未疏。
聞道移家遠城市，欲攜書籍更深居。
寄臨川親舊十首意到輒書不復次序·其二
作者：呂本中
朝代：宋

少小交游不乏賢，二三豪傑聚臨川。
自從老大飄零盡，獨有殘詩數百篇。
寄臨川親舊十首意到輒書不復次序·其五
作者：呂本中
朝代：宋

張卿别後且郊居，無復黄公舊酒壚。
試問今年有閑暇，亦隨書劍入城無。
寄臨川親舊十首意到輒書不復次序·其八
作者：呂本中
朝代：宋

吏部聲名動一時，中原人物未全衰。
低摧不用還歸去，坐守遺經可療饑。
寄臨川親舊十首意到輒書不復次序·其六
作者：呂本中
朝代：宋

交游疇昔住臨川，博士高風世不傳。
饒謝得名三十載，當時已道小汪賢。
寄臨川親舊十首意到輒書不復次序·其四
作者：呂本中
朝代：宋

故人自失嵇中散，疾病衰頹轉不堪。
猶喜閑居有賢弟，且隨長鋏住江南。
寄舍弟
作者：呂本中
朝代：宋

殘暑墜空屋，舊書穿破帷。
才蒙小雨潤，遽得好風吹。
逸少每作惡，淵明常病羸。
他鄉憶吾弟，苦語自成詩。
寄范四弟十弟
作者：呂本中
朝代：宋

俗事紛紛如亂麻，又扶衰病轉天涯。
文章老矣思吾弟，頭角嶄然勝外家。
異味幾回占食指，遠書終夕望燈花。
何時更住城南寺，共聽春池兩部蛙。
寄范子
作者：呂本中
朝代：宋

范郎平生萬人傑，只今未免兒號寒。
三江五湖在胸次，琨玉秋霜看筆端。
舊疾祇令肝肺熱，春風欲開桃李顔。
待約南江今夜月，與渠萬里報平安。
寄蔡伯世李良宇
作者：呂本中
朝代：宋

兩君羈旅宦西蜀，我亦江南住僧屋。
想像平生肺腑親，晴天何處飛黄鵠。
庾郎故是豐年玉，道兒更是見不足。
藜羮脱粟有餘味，富貴薰天果非福。
死生契闊今誰在，往事悠悠陵谷改。
他年乘興下瞿塘，見我衰顔莫驚怪。
别尋好語和君詩，償盡平生難韻債。
掃除壁土更焚香，下酒如今有鮭菜。
寄蔡伯世趙才仲·其一
作者：呂本中
朝代：宋

我恨不識鹿門公，蔡郎心期千載同。
不隨吏部曹中板，去赴長蘆寺裏鐘。
寄蔡伯世趙才仲·其三
作者：呂本中
朝代：宋

同行者誰平原孫，于我不但骨肉親。
誰言不爲桃花去，只愛江山亦可人。
寄蔡伯世趙才仲·其二
作者：呂本中
朝代：宋

一坐十月長江濵，自君之來心轉親。
還書起居清源君，人間紛紛何足云。
寄蔡伯世趙才仲·其五
作者：呂本中
朝代：宋

木魚光裏兩蒲團，意氣與我平生歡。
盡底告君君不會，空得癡人尋筆端。
寄蔡伯世趙才仲·其四
作者：呂本中
朝代：宋

二子逃禪不計年，江湖重去水粘天。
直饒透盡三關語，到底終成百漏船。
寄計議弟張彦實錢元成夏庭列
作者：呂本中
朝代：宋

遠書來稍稀，叔也經月病。
微官自拘束，歸興復未定。
誰能相勞苦，頗亦奉朝請。
安身子有道，可保在不競。
寧聞鄭子真，肯待當世聘。
張錢平生歡，未貴渠有命。
舊交餘此人，豈减昔日盛。
夏郎來幾時，問學當轉勝。
高風隕寒梧，相助筆鋒勁。
同歸定何日，不必有三徑。
相從說平生，保此一室靜。
寄諸子
作者：呂本中
朝代：宋

南國旱愈甚，西郊雨復休。
蠅蛆作殘暑，蛙黽鬬清秋。
草暗黄沙盡，風吹白日愁。
祇應有相憶，時倚仲宣樓。
寄諸弟
作者：呂本中
朝代：宋

九年任奔走，一飽費經營。
此日窮居意，他鄉獨往情。
相憂只有病，所至但論兵。
尚喜吾諸弟，形模遠勝兄。
寄謝無逸并汪叔野兄弟
作者：呂本中
朝代：宋

老謝風流綠綺琴，小汪兄弟亦南金。
文章已悮半生事，江海略酬他日心。
好酒不當愁偪仄，舊書差慰病侵尋。
平生恩義伴宫老，斷綆寒泉百尺深。
寄趙十一弟
作者：呂本中
朝代：宋

親朋雖近懶追尋，湖嶺歸來病至今。
寄語洪州趙從事，忍令無酒過冬深。
寄趙十弟
作者：呂本中
朝代：宋

十年流落各西東，再見初非舊阿蒙。
晉邑自思欒孺子，魯儒空望叔孫通。
宦情潦倒三荒徑，世味衰頹一秃翁。
石室度籌吾豈敢，且看鮮健勝龐公。
寄遠曲
作者：呂本中
朝代：宋

相送江邊遠客船，孤帆一道寸心懸。
日南珠價知多少，不及閨中珠淚圓。
寄酒與陽翟諸弟
作者：呂本中
朝代：宋

奔走黄塵小說歸，諸郎堅坐各能詩。
略無夢去尋消息，謾有書來道別離。
但得阮公連月醉，不嫌王湛半生癡。
遙知共飲北窗下，自勝烏衣全盛時。
寄閩中親舊
作者：呂本中
朝代：宋

濃陰蔽烈日，小院有餘涼。
頓覺枕簟好，時聞荷芰香。
秋成今可必，衰疾未相妨。
徑欲閩中去，尋僧不裹糧。
寄雲門山僧宗杲
作者：呂本中
朝代：宋

隋堤河畔别支公，目斷霜天數去鴻。
歲月峥嶸如許久，江湖漂泊略相同。
無窮煙草夕陽外，不盡雲山秋色中。
寄語只今能見憶，書来莫遣太匆匆。
寄題暨尚卿雙蓮亭
作者：呂本中
朝代：宋

異畝同穎久未出，雙觡共抵復何物。
今君何以得此花，和氣所致無他術。
雙蓮共蔕中連理，相映同心出秋水。
秋水池塘曉自涼，雙蓮中含風露香。
飛燕姊妺不相妬，並騁逸艷來昭陽。
自然容質見高韻，不必粉黛呈新粧。
君家孝友聞近縣，故使奇祥眼中見。
一洗東南戰鬬塵，小人知之亦革面。
我來崎嶇山嶺間，忽聞雙蓮能解顔。
請君更畫作圖看，毋使惡木譏彫殘。
寄題曾黄州重修睡足齋
作者：呂本中
朝代：宋

雲濤際天江北路，郡古人稀春欲暮。
平生想像睡足庵，頗見王杜安身處。
十年兵火庵已壞，草莽連崗穴狐兔。
使君初來席未暖，重就新齋立窗戶。
疏疏脩竹带泉石，歷歷幽光點烟霧。
竹樓月波不寂寞，雪堂東坡復共住。
昔者同遭盜賊擾，今者定蒙神物護。
使君忘言坐搔首，抖擻衣襟脱巾履。
下簾高枕百吏散，一任江頭風斷渡。
會思王杜與新詩，夢裏相逢得奇句。
寄題王珉中玉通判夢山堂
作者：呂本中
朝代：宋

青山甚不遠，每因塵事疏。
百念攪胸次，豈知山有無。
君無適俗韻，常似山中居。
出處本無二，夢覺固不殊。
不知此山堂，始性從何途。
未嘗走道路，亦不用舟車。
溪流與山色，相對若有餘。
此地甚閑曠，如君心地初。
行雲映遠樹，中有此田廬。
如今遂安處，始驗實不虚。
得非神所相，無乃道力扶。
親朋在左右，不待折簡呼。
往來一笑樂，勝有十輪朱。
何須從范子，辛苦泛五湖。
亦不學淚溺，遠去斯人徒。
從容萬事表，在我不在渠。
欣然理前夢，已勝在華胥。
寄題莊季裕靜軒
作者：呂本中
朝代：宋

雲靜天如水，風停海不波。
請觀如是相，夫子意如何。
寄題蘇州靈巖
作者：呂本中
朝代：宋

水分西子採香徑，山是吴王避暑宫。
可惜同来不同賞，落花飛絮曉濛濛。
寄馬巨濟察院時監泰州酒得宫祠歸南京
作者：呂本中
朝代：宋

新春款南園，積雨寒不歇。
起望海陵城，幸未還往缺。
聞公得安還，未放車軌折。
毫端倒江海，胸次湛明月。
東風片帆来，乃復爲此别。
田園到荒蕪，歲事有曲折。
不見南山松，高卧擁霜雪。
鬢髯凜可畏，此豈念容悦。
願公考其然，一向鼻頭說。
寒梅
作者：呂本中
朝代：宋

一樹寒梅曲檻東，含葩未吐蕊頭紅。
霜枝不許遊人看，驀地吹來栗烈風。
寒食·其一
作者：呂本中
朝代：宋

三年羈旅逢寒食，萬里江山隔故園。
墳墓荒涼誰拜掃，東風吹淚濕黄昏。
寒食·其三
作者：呂本中
朝代：宋

野哭行歌滿道邊，紙灰飛處落烏鳶。
墦間祭肉能多少，只恐齊人意缺然。
寒食·其二
作者：呂本中
朝代：宋

淮南江北半胡兵，想見春風戰血腥。
無復良辰修祓禊，空將新火發兜零。
寒食·其五
作者：呂本中
朝代：宋

松塢雲窗睡足時，溪藤閑展試毛錐。
薄才豈敢追能事，寒食江村合有詩。
寒食·其四
作者：呂本中
朝代：宋

病夫只欲閉柴荆，客至從嗔不出迎。
未恨家貧無曆日，紫桐花發即清明。
寒食二絕·其一
作者：呂本中
朝代：宋

梨花雪白柳深青，也似中原舊驛亭。
猶記往來寒食下，客房無酒卧空瓶。
寒食二絕·其二
作者：呂本中
朝代：宋

今年春物更匆匆，野杏山桃取次紅。
底事無錢作寒食，可無新語記車公。
寓會稽禹迹寺
作者：呂本中
朝代：宋

陰雨靜不出，端居還自由。
客來從短褐，天氣已深秋。
所在兵猶鬬，中原亂不休。
廟堂如有意，便與萬人謀。
寧遠道中
作者：呂本中
朝代：宋

路轉寒松日欲斜，野梅初吐兩三花。
溪流映石風吹碧，時有粼粼雨後砂。
寧陵弟相送至南京因成四韻寄季一子之叔用
作者：呂本中
朝代：宋

白髮無端巧上頭，鏡中顔狀不能羞。
要尋揚子一廛地，未用劉公百尺樓。
野竹連陰護蒼蘚，暮雲生雨續黄流。
秋風有信鱸魚在，更約江晁共小舟。
寺居即事三首·其一
作者：呂本中
朝代：宋

瘴癘過庚伏，庶幾其少瘳。
甘心忍殘暑，指日是清秋。
汴水他年别，郴江此日留。
如何理歸夢，只見嶺南州。
寺居即事三首·其三
作者：呂本中
朝代：宋

中原是何處，敢道幾時回。
一夏無書讀，經時畏賊來。
老松猶偃蹇，病鶴久摧頹。
莫怪論兵少，吾今心已灰。
寺居即事三首·其二
作者：呂本中
朝代：宋

因循過嶺表，忽復到湖南。
氣力渾非舊，情懷老不堪。
無錢供痛飲，因病廢清談。
尚有尋書僻，窮搜未免貪。
寺居夜起
作者：呂本中
朝代：宋

山深夜無人，竹密風露集。
長空新過雨，尚覺星斗濕。
避地走天涯，如何免拘縶。
朝憂粟囊盡，莫恐賊報急。
荒城兵火後，所至復未葺。
古寺半頹垣，梟嘯鬼亦泣。
感事念平生，徘徊近階立。
将去福州
作者：呂本中
朝代：宋

委曲隨人久未甘，翛然午枕睡方酣。
功名到此終無分，身世從來百不堪。
爲己工夫今粗曉，住山活計久相諳。
他時不用求三徑，投老才須住一庵。
将往城南觀音寺阻雨未果
作者：呂本中
朝代：宋

野寺他年别，溪山浪作秋。
初涼頗宜出，小雨故妨游。
僧老渾無念，田荒近不收。
猶思五更懴，清切勝蠻謳。
将發福唐
作者：呂本中
朝代：宋

盡此一囊粟，我行當有期。
涼風吹天涯，增我别後思。
結束向行在，問子還何時。
初無濟時策，處事多參差。
環視中所有，無一施可宜。
形骸久已病，敢徼當世知。
不蒙朋友責，定遭兒輩嗤。
矧此世外人，勸歸常恐遲。
相尋有如日，請盟吾此詩。
将適三衢而七弟欲往臨安臨行作詩奉送
作者：呂本中
朝代：宋

弟要題詩别，人還勸我留。
如何南去路，更送北行舟。
處事須遠略，擇交當廣求。
秋風理歸棹，爲我上衢州。
將去曹南連得江晁書因歎存沒諸友遂成長韻
作者：呂本中
朝代：宋

西風脱殘暑，我病不自聊。
吏舍少還往，亦復長蓬蒿。
欣然脱帽去，念此非一朝。
陽翟未遽往，寧陵虚見招。
初無食息地，未免柴水勞。
故人數遺書，尚有江與晁。
窮途感節義，俗耳受風騷。
向來相知人，昔盛今寂寥。
落日送汪謝，荒小留老饒。
關侯最傑立，亦以膏自燒。
後生有向子，更盡兒女嬌。
出門天奪之，不令上雲霄。
坐看朋友淚，未減春秋褒。
怪我但羸疾，悮蒙風雨搖。
日月費奔走，文章勤琢雕。
會須領妻子，更欲投吾曹。
耆舊喚歸隱，諸公憐久要。
出同赴鷄黍，歸但守簞瓢。
相將訪雲山，所至雜漁樵。
還當古渡口，卧聽西江潮。
將去濟陰寄泗上寧陵
作者：呂本中
朝代：宋

淮海三年別，家山十日程。
時思一笑樂，轉覺異鄉情。
叔父勤相喚，諸郎許見迎。
濁醪行處有，所恨不同傾。
將發金陵奉懷張彦實
作者：呂本中
朝代：宋

老矣君何往，翩然我欲歸。
文章晚未用，歲月事多違。
江接鄱陽路，風吹游子衣。
不應蘧伯玉，獨悟昔年非。
將至南嶽先寄演公禪師善公華嚴
作者：呂本中
朝代：宋

胡馬揚塵烽燧作，我行乃在天一角。
江西趼足過湖南，本赴郴陽故人約。
中途羣盜又蜂起，所至往往爲囊橐。
遲回改路心自笑，隱忍畏事人所薄。
不因此去渡湘水，更欲何時到南嶽。
山中况有二老人，萬里同來且安樂。
遙瞻見我應大笑，白鬚黒面都如昨。
平生故舊幾人在，不早從公老丘壑。
自經喪亂可過從，每一思之懷抱惡。
請公更說因地初，一解人間因慧縛。
將赴海陵出京治泎覓舟候送客不至遂行
作者：呂本中
朝代：宋

子行殊未来，我馬已再秣。
略投故人飯，苦厭從者聒。
長河見舟楫，尚恐塵事奪。
風翻蟬急噪，雨潄岸欲脫。
南山已在眼，想望淮水闊。
别離古所重，况在交友末。
翩然欲行際，所寄一短褐。
路長書来稀，何以慰饑渇。
將遊嵩少題石淙
作者：呂本中
朝代：宋

南山吐雲柳絮飛，北山之外煙草微。
南山北山日在眼，問公此去何時歸。
石淙山水更奇絕，水怒決石山崩摧。
長空無聲曉色靜，忽聽萬壑懸驚雷。
珊瑚缺折玉破碎，月落倒卷從天回。
中流險絕不須道，笑侮灧澦憐離堆。
平生好事心突兀，時於圖畫見仿佛。
褰衣度水公莫畏，何須苦避蛟龍窟。
明朝更作嵩少遊，五更絕頂看日出。
對菊
作者：呂本中
朝代：宋

稚子尋花莫漫狂，已知衰疾負重陽。
新霜有意留青蕊，更放殘枝十月黄。
小園
作者：呂本中
朝代：宋

小園常在眼，春事已天涯。
雨暗堤前路，苔深林外家。
曲池通小徑，密樹隱殘花。
長愧隣翁酒，囊空尚可賖。
小園即事
作者：呂本中
朝代：宋

千花老無蹤，衆草来可喜。
欣然得幽尋，我亦病良已。
飛飛兩蝴蝶，不悟塵士裏。
禽聲甚可人，亦似相汝爾。
人生貴愜志，不必須甚羙。
三年白沙詩，已費千幅紙。
問君何所樂，赤手費磨洗。
短屏看遠山，心作千萬里。
此豈畫者功，實自一念起。
君當如是觀，在此不在彼。
尤美軒在玉山縣小葉村喻子才作尉時名之取歐陽文忠公醉翁亭記所謂林壑尤美望之蔚然者後數年舊軒既毁復作寺僧移軒山下汪聖錫要詩叙本末因成數句寄之
作者：呂本中
朝代：宋

兹軒在何許，遠在洞巖側。
洞巖山水勝，自與塵土隔。
天以奉幽人，寧肯媚過客。
尉曹昔吏隱，到此若有獲。
名軒曰尤美，盡去眼界窄。
坐令歐陽公，餘意轉明白。
車馬走道路，我久度此厄。
茫茫六合間，於此有安宅。
軒雖有成壞，山本無異色。
舉頭見林壑，不必更遠索。
就甯子儀求酒
作者：呂本中
朝代：宋

鼻息咈然君莫驚，饑腸渠自作雷鳴。
須公一勺羔兒酒，伴我夜窗聽雨聲。
尹穡少稷方齋
作者：呂本中
朝代：宋

人圓君方君但方，鑿圓枘方君不忙。
富貴可取君則忘，閉門讀書聲琅琅。
舊書重疊堆在床，點勘同異分偏傍。
運精竭思心力强，十年足不離僧房。
荒山野路秋水長，客雖欲來嫌路妨。
幽蘭無人爲君芳，采菊落英充餱糧，客雖不來有餘香。
山光寺前泊舟值雨
作者：呂本中
朝代：宋

輕雷喚小雨，憶在白沙時。
綠酒留連醉，紅燈取次詩。
好風那復有，涼月自相隨。
獨上山光寺，清歌無柳枝。
山園即事
作者：呂本中
朝代：宋

翠峰窩裏掛青黄，水市逡巡到野航。
带雨鋤耘碧萼淺，臨風採摘綠枝長。
分甘送客憐秋實，辟穀仙家嗜果香。
聞道龍陽千匹絹，何如山圃四時芳。
山城
作者：呂本中
朝代：宋

山城雨雪繁，春氣來不早。
思君如和風，未見意已好。
時蒙枉車騎，笑語得傾倒。
我能知子賢，子亦憐我老。
舊交半鬼錄，在者跡已掃。
慨然念平生，令人惡懷抱。
相從飽喫飯，此計或未保。
東游有前約，預恐别草草。
豈無一言贈，妙句寫黙藁。
出户仰高山，猶堪慰枯槁。
山居素飯
作者：呂本中
朝代：宋

豆苗可瀹瓠可羮，僧廚午飯蒸香粳。
道人得此清淨供，下箸已勝肥羊烹。
平生爲腹不爲目，偶逢一飽心自足。
晚菘早韭舊所知，五鼎百牢未爲福。
山水圖
作者：呂本中
朝代：宋

君家茅屋低蓬蒿，客來頗厭蛙蚓號。
何得有此山突兀，氣壓太華陵嵩高。
坐看遠澗受懸瀑，似聽跬步鳴秋濤。
槎牙老樹半枯死，上倚絕壁緣飛猱。
我行日畏盜賊逼，敢厭瘴癘多腥臊。
偶逢坐稳懶歸去，豁達眼界無纖毫。
嶺南山水固多異，恨無中州清淑氣。
對君圖障心怳然，便如太華嵩高前。
君但對此能高眠，當有好句令君傳。
山水圖歌
作者：呂本中
朝代：宋

君不見南江老龍夜不眠，令我破屋開青天。
千巖倒壁卷角上，一榻却在洪濤前。
又不見江頭古木一尺圍，猿猱接手懸高枝。
雨中寒蘆披靡去，天際風帆先後歸。
陳生故是可憐人，筆雖未到心已親。
南村北村渴欲死，怪此一室無纖塵。
鄭虔祁嶽不解奇，韓幹畫馬空多肥。
萬里咫尺君得之，更看湘江雷雨垂。
山陽寶應道中與汪信民兄弟洪玉父杜子師張益中日夕過從自過高郵不復有此樂也因作此詩寄懷
作者：呂本中
朝代：宋

日日南風沙打圍，掛帆端爲故人回。
長空渺渺水無際，遠樹冥冥花自開。
疾病久辜鸚鵡杓，江山稍近鳳凰臺。
月明雪霽山陰道，尚想王郎乘興來。
山頌送譚師直歸湖南
作者：呂本中
朝代：宋

人事日翻覆，昔同今不然。
于心苟有用，與世自無緣。
剩結官田社，飽參雲蓋禪。
已勝高鳥盡，徒泛五湖船。
嶺外懷宣城舊游
作者：呂本中
朝代：宋

中原未敢說歸期，却憶宣城近别離。
疊嶂雨來如畫裏，敬亭秋入勝花時。
每憎卑濕尤多病，苦愛風光屢有詩。
今日衰頹那可說，髩鬚經瘴總成絲。
巫山圖歌
作者：呂本中
朝代：宋

君不見我家壁上六幅圖，淡墨寒煙半江水。
上有巉然十二峰，乃似突兀當空起。
幽花嫵媚閉泥土，亂石崢嶸入荆杞。
巫山縣下水到天，神女廟前江接連。
溪流去與飛瀑亂，屋角卻對寒崖懸。
陽臺昨夢不知處，只今饑鴉迎客舡。
饑鳥受食不肯去，舟子欣然得神護。
曉鏡新粧斂舊屏，亦有餘紅點荒樹。
病夫坐穩便幽禪，每見此畫心茫然。
文章事業已罷倦，少日氣味無寅緣。
楚王不作宋玉死，莫雨朝雲千萬年。
己亥上元數同晁季一叔用清坐不出
作者：呂本中
朝代：宋

北風凜凜吹月高，萬木夜作窮猿號。
卧聽車馬赴塵土，愛此一室明秋毫。
小爐著火晚收焰，短檠照坐寒無膏。
主人忘言客亦嬾，更煩赤脚送茗盌。
子雲事業本清浄，維摩方丈常蕭散。
出游苦畏今日閙，歸坐略盡平生款。
自知衰病損剛腸，只要文書遮病眼。
公能却掃趁閑暇，渠自低頭費牽挽。
明朝乘興尚能來，咫尺吾廬不嫌遠。
己未重陽
作者：呂本中
朝代：宋

病無佳思只深藏，漫遶東籬菊未黄。
最是一年秋好處，可能無酒過重陽。
師奴病化·其一
作者：呂本中
朝代：宋

伴我閑中氣味長，竹輿游歷徧諸方。
火邊每與人爭席，睡起偏嫌犬吠床。
能與兒童較幾許，賢于臧獲便相忘。
他生尚欲隨吾在，要奉香爐漉水囊。
師奴病化·其二
作者：呂本中
朝代：宋

受戒不捕鼠，聽經如欲譍。
誰知兩溪畔，今日送亡僧。
庚寅年正旦郡中客次作
作者：呂本中
朝代：宋

曉霜挾霧入寒廳，四座伊優不暫停。
剩欲禪房作新歲，念無餘瀝到空瓶。
詼諧與世聊從俗，嘯傲他年可乞靈。
更爲旁人住俄頃，坐間愁殺兩螟蛉。
府學治事奉懷張彥實兼寄惠子澤范信中向君受
作者：呂本中
朝代：宋

疾病衝忙百不宜，只今筋力已全衰。
長廊廣殿風來遠，古柳高槐日上遲。
彭澤老人新斷酒，輞川居士舊能詩。
已憐匹馬西歸後，更憶扁舟南渡時。
庵居
作者：呂本中
朝代：宋

鳥語花香變夕陰，稍閑復恐病相尋。
正應獨有江山分，素自都無廊廟心。
堂上老親雙白髪，門前稚子舊青衿。
兒曹不會庵居意，古澗寒泉疑至今。
廖用中世綵堂
作者：呂本中
朝代：宋

廖氏居七閩，土俗變齊魯。
子孫仁且壽，每繼先父祖。
作堂名世綵，此意天所予。
近者得矜式，遠者快先覩。
今公懷直道，邪正有區處。
還家上此堂，父祖當笑許。
小人慕清風，想像濯煩暑。
孰知少年場，有此毛髪古。
何時望世綵，得聽公笑語。
老松卧歲寒，亦以蔽風雨。
人或不予知，亦莫予敢侮。
廣陵
作者：呂本中
朝代：宋

往來六十里，各是一江郊。
柳色團渦岸，春風揚子橋。
好山當斷岸，野鳥度空巢。
一任雷塘路，暮天風雨號。
廣陵道中寒食日·其一
作者：呂本中
朝代：宋

風雨屬連春事休，碧鱗三尺薦行舟。
短牆不見桃花面，付與長江自在流。
廣陵道中寒食日·其二
作者：呂本中
朝代：宋

南來消息不真傳，正恐相逢却未然。
何處青帘足沽酒，粥香餳白是今年。
廬陵相遇同煉金液贈師厚直閣
作者：呂本中
朝代：宋

掃地樗樹陰，扇火煉金液。
饑烏下朝陽，啄枝墜紅實。
禿翁未着巾，僂背散破綌。
提鈐顧四海，老手閑可惜。
相勉各衰年，省事慎藥石。
急當固根本，廼可傳損益。
元氣日憊虧，藥邪資資賊。
誰解醫乾坤，相視淚橫臆。
廬陵舟行
作者：呂本中
朝代：宋

雨過歸雲山更昏，時聞鷄犬閙江村。
風欹船側收帆幅，浪拍堤平沒石痕。
憂患積年身益勌，功名他日志空存。
又看秋色飛紅葉，故國歸期未可論。
建城道中
作者：呂本中
朝代：宋

建城南路入袁州，怪石縱横水亂流。
盡日衣冠在圖畫，百年心跡付林丘。
中原未作重歸計，胡馬能令此地憂。
浪跡江湖亦吾分，運籌帷幄有留侯。
建安熊述之爲令建德不言而民治将適三衢留詩美之二首·其一
作者：呂本中
朝代：宋

熊卿治建德，隱几心若水。
民肥吏乾枯，亦不用笞箠。
問子何能然，此豈力可使。
建安今多賢，于子可見爾。
建安熊述之爲令建德不言而民治将適三衢留詩美之二首·其二
作者：呂本中
朝代：宋

建安固多賢，故人劉與胡。
山川古秀潤，珠生崖不枯。
我病日已懶，觸事見迂疏。
行當脱身去，一廛從子居。
弋陽魏令賞音亭
作者：呂本中
朝代：宋

高亭已寂寞，山水自清音。
主人去已久，此意誰復尋。
夢回還舊觀，川上有微吟。
于焉繼前作，因見平生心。
張褘秀才乞詩
作者：呂本中
朝代：宋

白蓮庵中張居士，夢斷世間風馬牛。
風塵表物自無意，神仙中人聊與游。
澄江似趁北城曉，苦雨不放南山秋。
君當先行我繼往，向吳亭東留小舟。
往年與關止叔相别甬上止叔見勉學道甚勤且曰無爲專事文字間也及今五年矣尚未有所就因作詩見志且以自警也
作者：呂本中
朝代：宋

老關别我時，笑我勤苦甚。
曰吾與子然，同此一味静。
收功粥魚底，筆墨有譏評。
五年念此語，但見日月競。
雖無蛾眉斧，亦有晏安鴆。
斯人今何往，想作大樹蔭。
我走足欲蠒，始學兩鳥噤。
君看齊聲謳，何異衆哭臨。
繁紅成春條，本自其天性。
風雨頌繋之，不有十日盛。
人生亦作聊，共未免此病。
乃知钁頭通，已勝狗脚朕。
往来送迎城南道中二絕·其一
作者：呂本中
朝代：宋

破裘重補却勝寒，暗減頭圍覺帽寛。
數頃桑麻遶城路，每隨妓吏去迎官。
往来送迎城南道中二絕·其三
作者：呂本中
朝代：宋

家叔舍弟與黎介然會于符離因用兩絕奉寄。
往来送迎城南道中二絕·其二
作者：呂本中
朝代：宋

海氣如煙跨市樓，北風連夜舞梧楸。
平生事業難牽强，坐聽寒燈守聒囚。
往来送迎城南道中二絕·其五
作者：呂本中
朝代：宋

老覺爲官百不宜，故人雖在鬢如絲。
遥知再踏同游地，更想汪饒曳杖時。
往来送迎城南道中二絕·其四
作者：呂本中
朝代：宋

漫約同歸久未償，只今留滯各他鄉。
春風有信勤歸雁，夜雨何時復對牀。
往歲在白沙見江上往来祀神者殺猪羊鵝鴨日夕相屬也有感於心後至濟陰因成長韻當托白沙故人投之廟前庶幾神少知自戒乎
作者：呂本中
朝代：宋

今日殺一羊，明日殺一豬。
問神何所樂，而必爲此歟。
羊死噤無聲，豬死足號呼。
傷哉鴨與鵝，閉目頸已朱。
問神此何負，神亦何所取。
吾知斯民愚，非是神所許。
江船一帆風，江田一犁雨。
民或謝神勞，尚使相告語。
但采澗溪毛，足以薦筐筥。
何須汚刀几，而後羞鼎爼。
于物固無怨，于神亦無苦。
更令嗚嗚歌，時送坎坎鼓。
徐師川挽詩三首·其一
作者：呂本中
朝代：宋

江西人物勝，初未減前賢。
公獨爲舉首，人誰敢比肩。
時雖在廊廟，終亦返林泉。
今日西川路，臨風更弦然。
徐師川挽詩三首·其三
作者：呂本中
朝代：宋

念昔從耆舊，公知我獨深。
意猶如昨日，愛不減南金。
撫事思前作，干時愧夙心。
素琴理舊曲，無復有知音。
徐師川挽詩三首·其二
作者：呂本中
朝代：宋

異日逢明主，端居不復藏。
一心扶正道，極力拯頽綱。
已病猶軒豁，臨衰更激昂。
始知操韞處，餘事及文章。
得揚州書
作者：呂本中
朝代：宋

書来每恨日月晚，書去還憂道里長。
但得老親常健好，不辭新歲且窮忙。
文章已受塵埃涴，禪觀多爲疾病妨。
趁得殘春北歸否，近箕臨潁是吾鄉。
得李去言詩次韻答之
作者：呂本中
朝代：宋

歌呼屢回曹相國，牋書或似魏司空。
半生懷抱向餘子，千載風流獨此公。
未用反身藏白黑，更須着眼辨青紅。
無人與助求田費，雅稱謝家林下風。
從叔巽叔覓茶
作者：呂本中
朝代：宋

疾病侵凌轉不堪，時思一室奉清談。
嗣宗已餉兵廚酒，當有新茶惠阿咸。
復往大名三首·其一
作者：呂本中
朝代：宋

復往真無策，兹行亦漫游。
塵埃走劇暑，風雨占新秋。
便欲還家去，其誰爲汝謀。
尚憐蘇季子，虛敝黒貂裘。
復往大名三首·其三
作者：呂本中
朝代：宋

地濕頻經水，田荒亦未收。
斷雲催雨過，漲水没橋流。
半世想高卧，十年悲遠游。
藜羮不用挾，尚足誑饑喉。
復往大名三首·其二
作者：呂本中
朝代：宋

我老不自得，每爲饑所驅。
漫抛青箬笠，空負白髭鬚。
見賊猶堪鬬，逢人莫問途。
寰區足秀句，山澤有臞儒。
德操充之皆約九月間見過今皆未至扶杖出門悠然有感
作者：呂本中
朝代：宋

病着文書懶出門，偶扶藜杖看行雲。
屋頭日在轉花影，水面風来散縠紋。
不厭莫城千嶂合，稍令明月萬家分。
小庭留得清秋在，已見霜紅未見君。
念舊
作者：呂本中
朝代：宋

俯首思疇昔，常期不負渠。
事隨心境轉，人與舊情疏。
少日猶相憶，多年遂絕書。
况于生死隔，寧復似年居。
怨歌行
作者：呂本中
朝代：宋

借君手中板，爲君歌一辭。
辭中宛轉君不曉，爲君說盡長相思。
輕霜夜度吳城暖，楓葉蘆花秋意晚。
萬里春隨驛使歸，十年夢逐佳人遠。
當時笑語似兒劇，象牀玉手無消息。
古岸風江千里船，咫尺春愁那得憐。
君不見信陵門下客，侯嬴不用今頭白。
惡木
作者：呂本中
朝代：宋

惡木不忍伐，留我窻戶前。
人皆笑我拙，我獨爲汝賢。
共生天地間，誰不願長年。
如何枝葉內，便縱斤斧穿。
人或甚於斯，同被恩愛纏。
燕昭與漢武，所享固已偏。
樂極未肯休，更欲求神仙。
孰能以此心，擴爲無盡泉。
大哉周文王，尚結枯胔緣。
傷生有禁止，亦具月令篇。
好木雖云好，不須公愛憐。
惡木雖云惡，莫自生讎冤。
歲晏霜雪穩，夏深雷雨顛。
扶疏有震落，與公常晏然。
感懷
作者：呂本中
朝代：宋

十年南北長爲客，萬里江山半是鄉。
夢裏題詩隨意了，醉中書字不成行。
燕思公子歸來早，草憶王孫恨更長。
枕上不知多少事，覺來依舊熟黄粱。
慶堯侍者以詩相贈偶成絕句謝之
作者：呂本中
朝代：宋

滿城車馬雜塵埃，所至如雲撥不開。
只有西禪堯侍者，肯衝劇暑送詩來。
慶大悲閣成
作者：呂本中
朝代：宋

自離閩嶺罷參禪，疾病深藏不計年。
尚得閑人相印可，隔門惟有白衣仙。
憶福州舊居菊花
作者：呂本中
朝代：宋

問訊階前菊，如今屬阿誰。
祗應風露底，猶記摘殘枝。
懷京師
作者：呂本中
朝代：宋

北風作霜秋已寒，長江浪生船去難。
客愁不斷若江水，朝思莫思在長安。
長安城外高十丈，此地豈容胡馬傍。
親見去年城破時，至今銕馬黄河上。
小臣位下才則拙，有謀未獻空惆悵。
漢家宗廟有神靈，但語胡兒莫狂蕩。
懷古
作者：呂本中
朝代：宋

買臣負薪行且歌，其妻羞縮悲蹉跎。
季子歸佩六相印，骨肉歆羡緣金多。
人生窮達等幻滅，貧賤何憂貴何悦。
爭如饑采首陽薇，不慕臯夔希稷契。
貪功徇名世莫嗤，拖金曳紫同兒嬉。
一朝禍至幾發冢，却思衣布丹徒時。
丹徒風月依然好，爾自升沈委荒草。
草長木拱荒烟寒，此恨年年向誰道。
懷從弟
作者：呂本中
朝代：宋

折柳長亭今幾年，一行作吏楚江邊。
音書頓逐歸鴻斷，消息時因過客傳。
五嶺風温吹瘴雨，九疑雲濕卷愁烟。
每吟春草池塘句，尚想詩成夢惠連。
懷秋
作者：呂本中
朝代：宋

秋風日夜至，念我少年時。
新涼喜欲舞，至今心未衰。
心雖未遽衰，老病則已甚。
頹然坐前階，乃若兩鳥噤。
子病少則爾，衰羸非獨今。
徘徊以徬徨，何以異夙心。
死者合已死，空費子百慮。
在者亦已老，契闊少相遇。
洗心西方觀，子復未肯然。
胡然競日力，今年如去年。
懷衛道中寄京師諸友三首·其一
作者：呂本中
朝代：宋

客舍冷如漿，客夢甘如飴。
初無遠行念，况有徂年悲。
平生好交游，大半走路岐。
不如亭前月，所到長相隨。
何時脱身去，共採西山芝。
有兒當似公，尚能傳我詩。
懷衛道中寄京師諸友三首·其三
作者：呂本中
朝代：宋

人誰不小康，李趙常窘束。
窮閻爨温火，老未飽饘粥。
它長未遽數，此事已絕俗。
爲人死不厭，自奉一米足。
懷衛道中寄京師諸友三首·其二
作者：呂本中
朝代：宋

直莫如兩王，清莫如兩方。
孫謝豈不美，久滯尚書郎。
黎子老歸國，只今鬚髩蒼。
邵子住山雲，欲出未肯忙。
高子出林壑，坐看天際翔。
懷許子禮
作者：呂本中
朝代：宋

寒松厭庭院，老馬倦維縶。
翛然出塵去，粗免朝夕急。
我友隔湖嶺，尚作一日葺。
平生學道心，擇善有固執。
豈不在行路，自遠霜露濕。
百川灌河來，砥柱乃中立。
何時一尊酒，更與交舊集。
懷雪童
作者：呂本中
朝代：宋

老來于世漫多悲，夢幻推移且自知。
想得開山藏骨處，却如搖尾乞憐時。
送行識我貧無蓋，閑坐思渠悶有詩。
從此窮居添寂寞，夜長誰復遶簾帷。
戒殺八首·其一
作者：呂本中
朝代：宋

勸君勿殺犬，犬有爲主心。
爲主反見殺，君何無淺深。
君貧犬不去，君富犬分憂。
執以付鼎鑊，于君心穏不。
戒殺八首·其七
作者：呂本中
朝代：宋

商臣殺其父，身亦烹楚國。
世民殺其兄，亦未妨大福。
以此知報應，未必在此時。
此時雖無他，終久君試思。
戒殺八首·其三
作者：呂本中
朝代：宋

犬雖有小過，未至不得活。
賣錢與屠宰，使得恣臠割。
君兒小不安，君夜不得眠。
何獨于此犬，如此安忍然。
戒殺八首·其二
作者：呂本中
朝代：宋

畜犬被縛時，猶爲主人吠。
吠聲不絕口，湯沸主已退。
主人調醯鹽，欲以佐滋味。
持此望身安，世間寧有是。
戒殺八首·其五
作者：呂本中
朝代：宋

縱犬使殺鼠，鼠窘生百畏。
其饑使之出，此亦有何罪。
犬鼠俱可殺，莫計有無功。
苟以無功死，還與殺犬同。
戒殺八首·其八
作者：呂本中
朝代：宋

虎狼非不仁，天機使之然。
蛇虺肆百毒，此亦受之天。
願君勿憎怒，憫此心謬用。
仁氣苟薰蒸，終皆變麟鳳。
戒殺八首·其六
作者：呂本中
朝代：宋

願君普斷殺，能益君壽數。
子孫亦長年，皆以不殺故。
君子遠庖廚，非有意于善。
但能觀自身，此理即可見。
戒殺八首·其四
作者：呂本中
朝代：宋

勸君勿殺鷄，鷄能伺昏曉。
聞鷄君即起，一一家事了。
一朝被烹煮，不念前日功。
主人取暫飽，鷄苦固無窮。
戲呈七十七叔
作者：呂本中
朝代：宋

大阮愛我詩，謂我能詩矣。
我詩来無極，愛之終不已。
吾非聖者也，但智慮多耳。
賜始可言詩，吾智由商起。
戲呈外弟趙才仲
作者：呂本中
朝代：宋

趙郎風味春月柳，可到阮公青眼邊。
秋水黏天劇空闊，曉霜扶月作嬋娟。
北来好句傳新雁，一夜客愁如少年。
安得瓊枝更當眼，沙頭同理釣魚船。
戲呈東林雲間二老
作者：呂本中
朝代：宋

幾年湖嶺費追尋，尚喜歸來聽足音。
御虎已知吾有命，問禪方見子無心。
風塵黤慘病如昨，歲月崢嶸窮至今。
猶覺相逢有餘恨，老盆盛酒不同斟。
戲咏庭前萱草
作者：呂本中
朝代：宋

傳說亡憂樹後屏，誰教卻種在前亭。
想因白髪愁千斛，故遣芳階綠一庭。
青柎幾時將碧草，丹心有日恐飄萍。
更憐共道慈親號，遶砌還須雨露榮。
戲成二絕句·其一
作者：呂本中
朝代：宋

老讀文書懶不前，亦無餘地可逃禪。
閉門省事羣囂遠，惟有貍奴附日眠。
戲成二絕句·其二
作者：呂本中
朝代：宋

病犬虺隤惟附日，懶猫藏縮可逃寒。
寧知兩馬霜風下，更有長途不道難。
戲成兩絕奉簡章仲孚兼呈宗師·其一
作者：呂本中
朝代：宋

日日勃鳩相應鳴，年年春草趁愁生。
道人不怕冰霜面，又作南舟十日行。
戲成兩絕奉簡章仲孚兼呈宗師·其二
作者：呂本中
朝代：宋

沈郎愛客如愛酒，章子問詩如問禪。
肯共寒爐撥殘火，共搜佳句作新年。
戲贈浹上人
作者：呂本中
朝代：宋

忽逢邗溝道人浹，如見錫山居士秦。
問着世緣渾忘却，知公不是箇中人。
才元相過三衢偶成近體詩一首奉呈
作者：呂本中
朝代：宋

紛紛俗事起如毛，病起南窗厭作勞。
正欲往來求飯飽，敢將辛苦治名高。
長閑似稱三冬卧，舊學虚蒙一字褒。
他日相逢有餘地，尚容衰晚鬬堅牢。
招范四弟
作者：呂本中
朝代：宋

涼風忽滿箑，江漢有歸心。
顧我病如昨，憐君窮至今。
苦嫌歸夢短，不厭酒杯深。
試問玉川老，何時許降臨。
採桑子
作者：呂本中
朝代：宋

亂紅夭綠風吹盡，小市疏樓。細雨輕鷗。總向離人恨裡收。年年春好年年病，妾自西遊。水自東流。不似殘花一樣愁。
採桑子
作者：呂本中
朝代：宋

恨君不似江樓月，南北東西。只有相隨無別離。恨君卻似江樓月，暫滿還虧。暫滿還虧。待得團團是幾時。
採菱詞
作者：呂本中
朝代：宋

浩瀚湖光淹北皋，柳彎翠滿敢辭勞。
青菰出水猶佳蔌，上級芰循溪作沚毛。
楚水嗜奇聞辨論，輞川燈火正風騷。
何當採掇秋光裏，遊嬉吳姬蕩小舠。
探梅呈汪信民
作者：呂本中
朝代：宋

縞带銀杯欲着塵，小園幽樹已含春。
風流王謝佳公子，臭味曹劉入幕賓。
細朵定無泥土涴，暗香猶带雪霜新。
剩摩枵腹搜奇句，去惱城南得定人。
揚州留一上人
作者：呂本中
朝代：宋

日日東風吹客衣，小園春在掩芳菲。
殘花過雨飄零盡，好鳥穿林自在飛。
往事虚成采薇瘦，故人頻有食言肥。
知公未厭西行晚，且伴江船緩緩歸。
揚州雍熙寺納涼
作者：呂本中
朝代：宋

高樓有餘涼，但見旗脚動。
鳥語簷角来，仰聽風響弄。
江山舊還往，草木老賓從。
平生一笑適，可得萬鈞重。
翛然六尺牀，更許佳月共。
撫州俞隱居挽詩
作者：呂本中
朝代：宋

臨川俞處士，獨擅隱居名。
懶倦不復出，風流聞後生。
自甘長寂寞，肯作太鮮明。
松柏新阡路，傷心秋後聲。
擬古
作者：呂本中
朝代：宋

西鄰有佳人，開户納明月。
月照衣上纓，同心爲誰結。
此結今幾時，未解心已折。
隔林聞搗練，起坐更嗚噎。
情人在萬里，我獨音問缺。
不聞行路難，但見思歸切。
年来契闊久，烈士或喪節。
如何空牀居，初未見短闕。
胡馬與越鳥，本自無離别。
草搖新霜白，秋送池中竭。
君心有斷絕，妾恨無盈歇。
擬古·其一
作者：呂本中
朝代：宋

狡兔死三窟，老松堅百尋。
物生各有願，共此分寸陰。
荒城六月旱，長江三日霖。
稻苗不遂死，幸無蟊賊侵。
皇天不私覆，一語銷百壬。
先王典刑在，落落傳至今。
願以小人腹，而爲君子心。
擬古·其二
作者：呂本中
朝代：宋

寒雞不能晨，苦雨自朝夕。
上爲雲雷巢，下乃龍蜃宅。
坐懷陰外天，缺月掛殘魄。
少來可喜人，牖户陳玉帛。
平生千萬言，略省二三策。
牛山所種木，日在斤斧厄。
念君十年心，使我雙髩白。
擬古樂府
作者：呂本中
朝代：宋

高堂陳八音，同聽不同樂。
狂飈送鴻鵠，萬里翔寥廓。
一去三十年，事事非前約。
當時綠綺琴，塵埃無處著。
時節非不久，此意但如昨。
效古樂府三首·其一
作者：呂本中
朝代：宋

君住長江邊，妾上長江去。
長江日夜流，相思不相顧。
效古樂府三首·其三
作者：呂本中
朝代：宋

東家石榴紅，西家石榴紫。
俱是一種花，同生不同死。
效古樂府三首·其二
作者：呂本中
朝代：宋

長江日夜流，妾心終不改。
誰謂江頭人，相思不相待。
教授鄭國材挽詞
作者：呂本中
朝代：宋

松桂在荆棘，所趨故不同。
雖云被剪伐，所至仰清風。
念子行古道，簞瓢生屢空。
我來則已病，不復能從容。
平生務躬行，聖處久收功。
堅坐想顔子，欲往吾其從。
丹旐忽已遠，暮靄千萬重。
論文一尊酒，堅坐更誰逢。
新冬
作者：呂本中
朝代：宋

西風吹禾黍，落日在陋巷。
杖藜訪新冬，霜樹眇空曠。
人煙村舎西，行旅古原上。
晚山晴更好，秀色常在望。
居閑得真趣，日欲就疏放。
豈惟憎俗徒，庶自免嘲謗。
東鄰酒初熟，清香亂盆盎。
徑須騎牆頭，挈榼獻窮狀。
吾生足羈旅，久病非少壯。
銀杯多羽化，布帆且無恙。
雖非陶潛隱，不負徐邈暢。
新鄭路中
作者：呂本中
朝代：宋

柳絮飛時與君別，南樓把酒看新月。
月似當年離別時，柳絮隨君何處飛。
落花寂寂長安路，陌上十人九人去。
準擬歸鴻寄得書，回頭已失秦州樹。
丈夫薄情多可念，爾獨何心守貧賤。
勸君以金屈卮，贈君以長短歌。
城南城北春草多，明月如此奈愁何。
新霜行
作者：呂本中
朝代：宋

新霜下幽蘭，昔在顧眄間。
時過理當爾，敢復致一言。
物生無榮賤，悉是君所見。
相值有相違，誰能滿吾願。
田園棄荒蕪，官居走郵傳。
誤尋文字盟，秣馬當百戰。
一飯或未飽，逢人足嫌怨。
窮於投林猿，窘若巢幕燕。
忍學少年子，羽翼偷絢練。
百萬買纒頭，千金奉娱宴。
願爲匣中玉，不作秋後扇。
丈夫重許與，正爾未爲倦。
絕糧有不死，酒肉虛健羡。
古人馬伏波，吾猶識君面。
斷橋
作者：呂本中
朝代：宋

橋斷客途少，春深花已休。
閉門尤省事，於世轉無求。
來往只諸老，相期非壯游。
欲知身所住，同寓訾家洲。
斷雲
作者：呂本中
朝代：宋

斷雲西南來，好風東北去。
翩然兩無心，空中忽相遇。
化爲一尺雪，照我亭前路。
昔者甚可憐，今來渺無處。
故人多勌色，留我不少住。
覊愁動中腸，疾病增百慮。
虚庭著明月，皎皎如積素。
不見乘鸞子，空懷舊烟霧。
方允迪挽詞二首·其一
作者：呂本中
朝代：宋

已矣儒林老，今爲地下郎。
空山留几杖，遺稿漫文章。
徑狹風霜遠，溪深草木長。
傷心釣臺路，千載閟幽光。
方允迪挽詞二首·其二
作者：呂本中
朝代：宋

惟君好兄弟，少小共聲名。
豈止千人傑，俱爲一代英。
云何卧丘壑，不使至公卿。
慟哭松風遠，悲雲咽莫聲。
早出
作者：呂本中
朝代：宋

早出公莫厭，此心吾已灰。
嚴風逸月落，曉氣浹霜回。
疾病衝寒怯，衰遲畏事催。
匆匆節漸去，袞袞事方來。
破壁詩猶在，荒城菊半摧。
還家一樽酒，思與故人開。
早至天寧寺即趙州受業院也
作者：呂本中
朝代：宋

殘月曉未落，疏星點寒林。
嚴車城南路，先聞鐘磬音。
道人迎我入，共步重廊深。
瀹琖施净供，冰味雜海沈。
蒲團近宿火，不受塵埃侵。
欲求半日息，簿領勤相尋。
東堂老禪師，枯木尚龍吟。
一轉庭前柏，諸方疑至今。
我生晚聞道，所向足崎嶔。
謬傳無字印，嘗恐力不任。
淮海罷行役，吾人多滯淫。
于焉一枕夢，可見平生心。
明妃
作者：呂本中
朝代：宋

秦人彊盛時，百戰無逡巡。
漢氏失中策，清邊烽燧頻。
丈夫不任事，女子去和親。
君王爲置酒，單于来奉珍。
朝辭漢宫月，暮隨胡地塵。
鞍馬白沙暮，旃裘黄草春。
人生在相合，不論越與秦。
但取眼前好，莫言長苦辛。
君看輕薄兒，何殊胡地人。
星月枕屏歌
作者：呂本中
朝代：宋

雪涵疏星月既望，老檜長松倚千丈。
田夫漁父不愛惜，落向公家枕屏上。
枕屏映研連春冰，主人中夜卷寒藤。
詩成不寫坐嘆息，長松老檜無顔色。
海陵掾曹來作歌，卻憶洞庭秋水多。
洞庭水多秋亦晚，如此枕屏星月何。
春日
作者：呂本中
朝代：宋

數畝幽畦滿小園，兒童無事亦嘲喧。
水搖日影上簷角，風送花香来鼻根。
病去只留花作伴，客来常欠酒應門。
城南旱夌塵埃裏，不借春江一尺渾。
春日
作者：呂本中
朝代：宋

春風未雌雄，尊酒自賢聖。
燕巢樓閣間，鶯語花柳静。
春日二首·其一
作者：呂本中
朝代：宋

春日紛紛一段奇，無言桃李任春欺。
要須及熱蘆灣去，莫看風吹雨打時。
春日二首·其二
作者：呂本中
朝代：宋

誰將舊日狂蜂蝶，誤入春風桃李蹊。
咫尺風光不相貸，無因乞與上天梯。
春日十二韻
作者：呂本中
朝代：宋

看花不忍摘，憶在歷陽時。
夢挾春風走，生嫌莫景移。
老人扶杖隱，諸少倚歌遲。
懶拙今誰問，漂流只自知。
久無紅頰映，但有白須隨。
一世半疾病，百年常別離。
謾成歸隱夢，頻有送行詩。
痛飲心猶在，高吟病不宜。
未應譏偪仄，或恐勝肥癡。
何日江南去，秋帆滿意吹。
春日即事二首·其一
作者：呂本中
朝代：宋

隱几虛堂俗客稀，片心真與道相宜。
風搖柳带千絲亂，雨勒花心十日期。
瘦病才蘇休强酒，良辰雖好少題詩。
賈生詞賦常流落，歸去来兮在幾時。
春日即事二首·其二
作者：呂本中
朝代：宋

病起多情白日遲，强来庭下探花期。
雪消池館初春後，人倚欄干欲暮時。
亂蝶狂蜂俱有意，兔葵燕麥自無知。
池邉垂柳腰肢活，折盡長條爲寄誰。
春日紀事寄內外諸弟三首·其一
作者：呂本中
朝代：宋

水生溪漲欲容舠，疾病因循厭作勞。
莫道深居便無事，午窗疴癢費爬搔。
春日紀事寄內外諸弟三首·其三
作者：呂本中
朝代：宋

長閑漸化讀書癖，遠道聊因避地行。
安得薄田了饘粥，便相依倚過平生。
春日紀事寄內外諸弟三首·其二
作者：呂本中
朝代：宋

自聞賊報離揚州，凖擬春來泰出游。
所恨溪山最佳處，不容老子便歸休。
春晚
作者：呂本中
朝代：宋

宴坐翛然萬慮忘，從他風雨送春忙。
佛燈初上黄昏後，時炷郴州石乳香。
春晚
作者：呂本中
朝代：宋

春色忽已晚，悠悠留此心。
深居有閑暇，令節廢追尋。
更老愁何在，長貧病亦侵。
一盃聊自勸，不爲落花斟。
春晚
作者：呂本中
朝代：宋

柳暗鶯啼春正妍，斷塍分水灌平田。
花開花落幾番雨，山淡山明一抹烟。
突兀初晴雲外寺，横斜欲晚渡頭船。
天涯因惬滄洲興，何用區區苦自憐。
春晚即事
作者：呂本中
朝代：宋

淡淡陰雲晝掩門，隔溪楊柳暗江村。
落花狼藉飛紅雨，又是潺湲過一春。
春晚郊居
作者：呂本中
朝代：宋

柳外樓高綠半遮，傷心春色在天涯。
低迷簾幕家家雨，淡蕩園林處處花。
簷影已飛新社燕，水痕初沒去年沙。
地偏長者無車轍，掃地從教草徑斜。
春暮渡江·其一
作者：呂本中
朝代：宋

霽色春江上，滄茫一棹通。
水隨天地闊，山入畫圖工。
薄靄凝新碧，輕風隨亂紅。
片帆迎返照，疊嶂路疑窮。
春暮渡江·其二
作者：呂本中
朝代：宋

間移書畫舫，一葉足浮家。
潮漲添春雨，山明放野花。
遶煙依樹斷，飛鳥受風斜。
翻訝江潭客，塵容改歲華。
春申君
作者：呂本中
朝代：宋

少年談笑解秦兵，便欲連從却未成。
莫謂江東可長保，暮年無意引朱英。
春風
作者：呂本中
朝代：宋

春風随長江，一日行萬里。
蕭條起岷山，欻忽度揚子。
江南千酒樓，春風樓上頭。
金樽開翠幄，青帘吹客愁。
長堤二月暖，寒溪千古流。
紛紛桃李花，處處作芳華。
不見梁間燕，空悲王謝家。
昨日之熱一首贈趙彦強
作者：呂本中
朝代：宋

昨日之熱未爲熱，涼風頗隨團扇發。
今日之熱不可言，西山火炎塵障天。
高樓堅坐若燔炙，常恐秋到無夤緣。
與君相從今幾日，欲度一日如長年。
憶昔京城值秋雨，人家邂逅得細語。
不愁歸舍少薪米，且喜尊前好賓主。
去年君自雲中歸，隔巷尋君相勞苦。
是時強虜在城下，耳猶厭聽賊營鼓。
豈知喪亂到江南，同向宣城過殘暑。
晚來一雨天遂涼，便思約君來對床。
床前適有新酒熟，君醉可舞吾能狂。
醉中談天亦未妨，回船吳中君勿忙。
昨日晚歸戲成四絕呈子之兼煩轉示進道丈·其一
作者：呂本中
朝代：宋

疏燈欲盡漁商市，小雨似開桃李顔。
一夜簷聲鳴甕盎，無人知我坐蒲團。
昨日晚歸戲成四絕呈子之兼煩轉示進道丈·其三
作者：呂本中
朝代：宋

春愁故故妨人樂，舊蘚新苔不暫晴。
想見江郎閉船卧，滿川風雨報天明。
昨日晚歸戲成四絕呈子之兼煩轉示進道丈·其二
作者：呂本中
朝代：宋

卧疾江邊久未回，懶随兒輩走塵埃。
天公尚有餘情在，肯放梅花自在開。
昨日晚歸戲成四絕呈子之兼煩轉示進道丈·其四
作者：呂本中
朝代：宋

晁卿白髮風流在，肯伴香車作夜遨。
借問典衣充戲責，何如沽酒喚吾曹。
昭亭廣教寺
作者：呂本中
朝代：宋

故人喚我去，久雨值新晴。
草暗鼯鼠出，山深鶗鴂鳴。
齋廚半盂粥，草具一杯羮。
尚肯頻來否，門前春筍生。
昭君
作者：呂本中
朝代：宋

凍雲霾空風折木，烏孫公主歌黄鵠。
昭君請自嫁單于，當時各倚顔如玉。
露髩雲鬟胡地塵，帳中誰是可憐人。
左抱琵琶右揮手，胡地漢宫能幾春。
嗚呼古來出婦嫁鄉曲，何曾肯望秦雲哭。
昭君怨
作者：呂本中
朝代：宋

延壽無金翠鈿銷，銅丸擿鼓晚來朝。
寧爲龍塞青青草，不作昭陽細細腰。
晁公詩九經堂
作者：呂本中
朝代：宋

人家有屋但堆錢，君家有屋定不然。
一堂無物四壁立，六藝三傳相周旋。
人言君貧君不顧，以此辛勤立門户。
聖人遺意要沉思，暫脱楚騷辭漢賦。
他年相見問何如，且說九經得力處。
晁叔用得古鏡二一以遺法一上人澄澈可愛底水隱然蜃樓突起又作杯渡禪師像翩然衣動正在中流間也一求記于予因爲作歌
作者：呂本中
朝代：宋

晁郎高居卧冰雪，得此懸空兩秋月。
已將屋角倒魑魅，更與人間洗炎熱。
一月團團如扇面，一月菱花光掣電。
憐君囊中一物無，意欲分君托方便。
菱花入袖世莫識，空堂夜留疏雨滴。
天生寶氣有期會，復恐藏去終無益。
君行萬里尋劍術，山精喚君君莫出。
寒泉百尺傍枮樹，狡兔九月投霜鶻。
未須潘謂苦哦詩，或自蘇公識神物。
下有禪和不笑人，須君一照蛟龍窟。
晁留臺劉夫人挽詩三首·其一
作者：呂本中
朝代：宋

自昔聞諸父，文章漢兩京。
風流傳壼範，烜赫振家聲。
睦族今無匹，能書舊得名。
如何江左郡，今日望銘旌。
晁留臺劉夫人挽詩三首·其三
作者：呂本中
朝代：宋

留臺無恙日，樂善出誠心。
文采不復見，聲名空至今。
半生資內助，三歎有遺音。
撫事思前輩，于誰覓斷金。
晁留臺劉夫人挽詩三首·其二
作者：呂本中
朝代：宋

故家劉與魏，我亦忝姻親。
久矣思前作，居然愧後塵。
遺芳接惇史，舊德見夫人。
悵望鵝湖路，新年草木春。
晉二絕·其一
作者：呂本中
朝代：宋

紛紛禮樂付浮埃，一取玄虚禍始開。
但見出言齊老易，始知戎馬不虚來。
晉二絕·其二
作者：呂本中
朝代：宋

晉朝朝士安知禮，盡出紛紛簒賊餘。
漫使當時辟世士，放言高論祖浮虛。
晉大寧四年王敦自武昌下屯于湖明年六月敦將舉兵內向明帝微行至于湖陰察其營壘而去唐溫庭筠作湖陰曲蓋爲此也後漢王霸之孫改封蕪湖吳時此地稱于湖或稱蕪湖察其營壘則姑熟之西初無湖陰又且于湖乃蕪湖也張文潛有于湖曲廣其意追和焉
作者：呂本中
朝代：宋

瑯琊初渡秦淮水，外旋轉姦雄抗胡壘。
白頭欻發問鼎新，十萬銳師同日起。
旌旗蔽江銜舳艫，缷帆鈎壍屯于湖。
雲昏霧慘恣誅殺，電激風奔傳指呼。
謀狂慮逆天奪魄，晝夢環營日五色。
巴滇駿馬去如飛，始遣輕兵索行客。
黄須英特神所憐，舍旁老嫗留寶鞭。
寶鞭玩賊佇俄頃，野陌塵斷生青煙。
石城戰士爭憤泣，君王試敵曾深入。
纍纍金印取封侯，忍瞰上流借餘力。
際山暴骨真可哀，向來勝負安在哉。
至今秋晚漁樵地，雨洗漬血空蒼苔。
晉康逢師厚
作者：呂本中
朝代：宋

藤江合賀江，浮蕩蒼梧雲。
我如老餓鶴，忍饑啄蠻塵。
二更客入戶，月黑雨翻盆。
坐久始驚省，兩翁非昔人。
一別二十年，家國忍復論。
豈知半暗眼，再見忠宣孫。
君負濟世美，實識治亂根。
寧同二三子，但粥父祖名。
心豈燕丘壑，屢召終逡巡。
新年憤忠極，決意去脩門。
龍鬼亦妬賢，翻舟使回奔。
嗚呼天下事，敢笑不敢言。
師尹實令弟，高義橫乾坤。
政坐才卓犖，亦使身奇屯。
人說龔州居，勝事專江村。
未赴結社約，長耿懷友心。
君歸兄弟語，況我應殷勤。
二子豈隱者，中興要甫申。
勉哉赤松子，善事黄中君。
我欲北渡嶺，江西老耕耘。
子房但強飯，勿道綺與園。
晚出
作者：呂本中
朝代：宋

小雨收殘暑，低雲隱莫雷。
聊乘野興出，復爲故人回。
旱日晚難好，秋花愁正開。
論詩已奇事，猶恨不勝杯。
晚春即事
作者：呂本中
朝代：宋

春色不自惜，曉寒摧折之。
殘花带雨去，薄酒信風吹。
尚有尋行債，初無了事癡。
論詩得奇味，當使阿戎知。
晚晴
作者：呂本中
朝代：宋

斜陽入花柳，渾欲不勝情。
春事乃如此，病軀安得平。
尚堪衝宿酒，復作快新晴。
荒簷足烏鳥，莫厭晚来聲。
晚步至江上
作者：呂本中
朝代：宋

浦口生春綠未酣，南山初見碧嶃巖。
風聲入樹翻歸鳥，月影浮江倒客帆。
破甑不堪充酒券，短蓑真欲換朝衫。
往来泥雨城南路，可見輕鷗定不凡。
晚至城南
作者：呂本中
朝代：宋

来往城南路，今年又作冬。
荒林掛落日，古寺疊疏鐘。
職事日三出，交游時一逢。
可憐河上水，唯少莫山重。
晨興
作者：呂本中
朝代：宋

書闈靜若隱，鐘到攬衣遲。
花睡猶含露，鶯歌方踏枝。
耘苔開曲徑，考古韻新詩。
誰識晨興意，西山爽氣時。
景德北窗
作者：呂本中
朝代：宋

雲横樹陰濃，雨漲溪水白。
故人喚我出，已度蒸暑厄。
北窗非不佳，尚苦眼界窄。
小樓隱床後，自與塵霧隔。
更憐昭亭山，相向有佳色。
君能具鷄黍，略不厭須索。
我能知子窮，子亦能愛客。
人生要如是，一舉乃諷百。
我病思遠引，未塞交友責。
便當約諸公，歸耕作長策。
囊無一錢贏，歲晚會有獲。
暑夕乍涼二絕·其一
作者：呂本中
朝代：宋

三旬埃鬱得清風，領袖猶飜汗摺紅。
已是夢清無俗夢，更移涼簟月明中。
暑夕乍涼二絕·其二
作者：呂本中
朝代：宋

暮蟬蕭瑟下斜陽，已似茅簷氣味長。
團扇未須憂棄置，竹奴猶可助清涼。
暮步至江上
作者：呂本中
朝代：宋

客事久輸鸚鵡盃，春愁如接鳳凰臺。
樹陰不礙帆影過，雨氣却隨潮信来。
山似故人堪對飲，花如遺恨不重開。
雪籬風榭年年事，辜負風光取次回。
暮雨
作者：呂本中
朝代：宋

暮燕翻雷天作雲，一聲歸鳥萬村昏。
荒城寂寞無堪宿，月下搘頤雨打門。
暴物
作者：呂本中
朝代：宋

暴物看日景，頃刻未嘗停。
隨景移暴物，日示令心驚。
寓此不停景，乃復望長生。
匆匆駒過隙，悠悠池汛萍。
况兹兵火中，而每疾病攖。
野寺過毒暑，旱氣浮高城。
出門君莫厭，宿昔已秋聲。
書懷
作者：呂本中
朝代：宋

拄腹文章未補饑，積瘕潛愧不堪悲。
兒曹怪我疏愚甚，不見田光盛壯時。
曹南官舍書事
作者：呂本中
朝代：宋

去歲頭已白，今年眼復昏。
不憂窮刺骨，仍有病傷魂。
酒薄如官冷，年豐荷主恩。
空庭閑草木，終未答乾坤。
曹南寄親舊
作者：呂本中
朝代：宋

净名居士黙無語，翰林子卿虚見尋。
半世泥塗催老大，中年詩律費光陰。
江湖每有同歸志，酒炙初無獨飽心。
三尺枯桐取煨燼，斷弦遺譜有知音。
曹南試院懷向子諲兄弟兼呈張擴
作者：呂本中
朝代：宋

大向金相玉爲表，小向堅車取長道。
閉門不見今幾日，塵埃滿城何時好。
病夫坐穏百不聞，讀書聒人到夜分。
朝来雨過涼氣足，思與張侯同叩門。
曹南過五丈河隄入城訪顔岐夷仲清談久之乃歸
作者：呂本中
朝代：宋

春色不自惜，落花如許愁。
晴天一望遠，漕水十分流。
每遶長隄去，頻因好句留。
相隨覓季主，不必貸河侯。
論極文章秘，居兼竹石幽。
和風落香燼，晚日泛茶甌。
壯節知無用，諸儒誤見收。
江山亦在眼，歲月忽忘憂。
南郭今喪我，長卿仍倦游。
漫成長韻律，勝與小蠻謳。
簿領憎頻過，塵埃嬾再謀。
何須五湖口，風雨轉船頭。
曹州後囿夜行
作者：呂本中
朝代：宋

衣欲生稜夢不成，城頭高下打三更。
月明如晝柳如畫，更向瑶池南岸行。
曾吉父横碧軒
作者：呂本中
朝代：宋

囂塵等山林，此理久未盡。
君今住世網，于此已自信。
僧居隔長溪，屋古柱礎潤。
不知市聲遠，但覺山色近。
開軒有餘地，草木當夏盛。
一身船轉頭，萬事燈落燼。
譬如癢在體，搔抑吾已認。
青山故在眼，已絕對閉吝。
悠然有遐想，此語君所印。
會稽初秋四首·其一
作者：呂本中
朝代：宋

今來留滯浙河東，想見閩山荔子紅。
雖有故人家在彼，可無方便託西風。
會稽初秋四首·其三
作者：呂本中
朝代：宋

故園回首但斜陽，所至奔波避賊忙。
天下何曾有定處，越南燕北是中央。
會稽初秋四首·其二
作者：呂本中
朝代：宋

張侯問舍復何時，我亦留連去未期。
便欲爲君草堂客，幾時先寄落成詩。
會稽初秋四首·其四
作者：呂本中
朝代：宋

病來每有居山興，老去初無住世心。
三尺枯桐無舊譜，始知三歎有遺音。
會稽石道叟教授南劍兵火搶攘之餘興治郡學尺椽片瓦皆其所自經營也未朞月而學成遠近賴之又祠前輩賢者以風勵多士使游其間者望之而心化由是而入堯舜之道不難也古之教者蓋多術矣五帝憲三王有乞言憲賢于乞言也道叟知之矣呂本中爲作詩叙本末云
作者：呂本中
朝代：宋

聖遠道則微，世久學欲絕。
區區續微言，未易勝邪說。
石侯東南秀，睹此心欲折。
分教南劍州，意在補亡缺。
欻令兵火後，復見俎豆設。
廟貌甚尊嚴，上下有區别。
先生黙無語，風化動閩粤。
斯文自明白，如仰見日月。
坐令穿鑿悞，不待湯沃雪。
不知旁祠誰，今代古豪傑。
孰能與之齊，共此歲寒節。
入門日在望，未返意已竭。
由來正心術，不在費頰舌。
乃知薰陶功，自與聞見别。
曾魯顔不愚，亦豈有優劣。
此理倘可求，萬古同一轍。
月下
作者：呂本中
朝代：宋

白鷗笑汝不能飲，澄江惱人勤作詩。
可惜南樓好風月，只無春柳對瓊枝。
月夜閑步聞笛
作者：呂本中
朝代：宋

挑燈讀易後，乘月到溪前。
野犬聲如豹，秋蟲吟似禪。
光寒人意靜，影澹物情妍。
更聞村笛遠，幽意曲中傳。
有客
作者：呂本中
朝代：宋

燥硯渴水不濡筆，濁酒欠錢長臥瓶。
此中定自有佳處，紙帳蒲團增眼明。
故人江南江北岸，千書不如一見面。
人生歡會不可常，畫梁已送西飛燕。
有懷宿州城北因作詩寄才仲
作者：呂本中
朝代：宋

宿州古城城北隅，雨罷晴開如畫圖。
雜花亂蕊未湏道，白杏一枝天下無。
香風裊裊入短袖，明月蕭蕭隨蹇驢。
二年不復見此樂，清江萬頃正愁予。
望遠
作者：呂本中
朝代：宋

上林燕不飛，朔雲無消息。
天山應雲霏，吳苑草碧色。
斷腸人不知，耿耿多思憶。
當年惜繁華，綠琴悔不理。
於今霜露歸，徘徊明月裏。
望金陵偶成兩絕·其一
作者：呂本中
朝代：宋

臺城南望入斜陽，尚想能詩玉樹郎。
乘興風流莫相笑，眼看直北走雷塘。
望金陵偶成兩絕·其二
作者：呂本中
朝代：宋

雷塘别有風流坐，可作南舟兩日行。
江水自流春自好，不知芳草爲誰生。
朝中措
作者：呂本中
朝代：宋

病香無力傍欄干。風雨送春還。一枕曉來清夢，無人說似西山。匆匆笑語，時時邂逅，草草杯盤。莫謂雜花時候，便忘梅蕊衝寒。
木芙蓉
作者：呂本中
朝代：宋

小池南畔木芙蓉，雨後霜前著意紅。
猶勝無言舊桃李，一生開落任東風。
末利
作者：呂本中
朝代：宋

香如含笑全然勝，韵比酴醾更似高。
所恨海濵出太遠，初無名字入風騷。
本中將爲江浙之行念當與夢貺遠别感歎傷懷因成長句奉呈
作者：呂本中
朝代：宋

客行已無聊，况此憂慮集。
頹然念遠役，未見勇可習。
虛庭覺氣潤，遠視螢火濕。
故人不我厭，踏雨相勞揖。
朝餐共饑飽，夜語同坐立。
問我去此邦，何用如此急。
干戈與瘴癘，未見可出入。
何殊知二五，而不知有十。
俛首謝勤意，此非愚所及。
天涯重離别，所至方嶪岌。
感懷平生舊，忍效兒女泣。
風沙蔽中原，道路滿荆棘。
世事古則然，臨分莫於邑。
本中將爲海陵之行念當復與子之作别意殊憒憒偶得兩詩上呈并告送與壯輿叔用也·其一
作者：呂本中
朝代：宋

斯人如玉雪，可愛不可忘。
助以濯滄海，亦復閟餘光。
今茲困塵土，更伴衆翼翔。
時来喚我語，共此一榻涼。
風雨来頰舌，冰霜清肺腸。
我老漸窘束，公才方頡頏。
春秋有體製，子蓋能文章。
要當纂微言，不以近故妨。
粲然東園花，不登葵藿場。
本中將爲海陵之行念當復與子之作别意殊憒憒偶得兩詩上呈并告送與壯輿叔用也·其二
作者：呂本中
朝代：宋

老僕倦日長，羸馬困道遠。
東行數日間，尚欲一再款。
我能喻子意，子亦識我嬾。
追懷十年游，僅得一笑莞。
時能煮湯餅，更復下茗盌。
晁郎本京邑，劉子蓋楚産。
江山兩秀異，與子日在眼。
南風動歸興，感慨毛髮短。
相尋倘有日，歲月亦未晚。
本中欲謀他日復來福唐之東山林少穎請作詩以記因成兩絕·其一
作者：呂本中
朝代：宋

老大馳驅百不宜，敢將筋力蹈危機。
他年更欲眠雲住，同過東山嘗荔枝。
本中欲謀他日復來福唐之東山林少穎請作詩以記因成兩絕·其二
作者：呂本中
朝代：宋

更作東山住，尋盟尚有詩。
看君騰踏去，及我未歸時。
朮煎
作者：呂本中
朝代：宋

斷苗取靈根，斸石不到土。
道人掃落葉，閉戶手自煮。
晴煙溜窗几，初夜過風雨。
老盆酌天醴，春罋發膏乳。
檐囊到城市，餽我一勺許。
中年血氣敗，今我飲此醑。
色如膠飴重，味有荷心苦。
京城舊交游，臡醢亂鼎俎。
誰能供此飲，遠視鴻鵠舉。
一洗肝肺塵，但嚥公勿吐。
朱成伯秀野堂
作者：呂本中
朝代：宋

客愁固多岐，我懷亦蕭散。
連年尋故人，見子二水岸。
官居少閑暇，歲月忽已換。
有堂名秀野，未入俗眼看。
得名自君子，可當清淨觀。
未能藝桃李，且自飽藜莧。
荒涼城一隅，初不越門限。
脱身少年場，念此已熟爛。
嗟予老病侵，閲世蓋多難。
相逢黙無語，自足洗憂患。
窮冬足雨雪，近市乏薪炭。
時來正堂堂，尚得一笑粲。
李丞相挽詩三首·其一
作者：呂本中
朝代：宋

舊學邈難繼，相期從少年。
初看驥伏櫪，遽作鶴冲天。
烈所平生志，高名萬代傳。
如何事未濟，此老下黄泉。
李丞相挽詩三首·其三
作者：呂本中
朝代：宋

事業懷蕭相，胸襟識謝安。
流風有餘烈，志士只長歎。
淮海他年竭，冰霜此夜寒。
向來交友淚，南望不曾乾。
李丞相挽詩三首·其二
作者：呂本中
朝代：宋

兄弟俱英妙，聲名萃一門。
論才無不可，於道獨爲尊。
未定千年策，終嫌萬丈渾。
天乎乃如此，不使拯乾坤。
李器之履齋
作者：呂本中
朝代：宋

人履履險巇，君履履平地。
平地信可履，行穩居亦易。
責己不責人，爲道不爲利。
熟視履險者，豈不心有愧。
君家天台守，固學有餘味。
微言化子姪，自足警一世。
初無舉足勞，寧有半塗滯。
君能識其然，我亦從子逝。
李尚書挽詞
作者：呂本中
朝代：宋

李氏三吳秀，尚書一代英。
立朝惟直道，守已但純誠。
報國心雖在，憂時病已成。
人推四兄弟，氣壓百公卿。
未就養生術，獨取强諫名。
傷心舊游地，城郭漫溪聲。
李念七久不見過二絕·其一
作者：呂本中
朝代：宋

不隨殘暑退青蠅，入眼囂塵漸可憎。
静裏工夫君莫厭，夜窗重對短檠燈。
李念七久不見過二絕·其二
作者：呂本中
朝代：宋

羅襦襟解燭滅後，喝雉喝盧人散時。
願君莫忘點軒老，少小先蒙國士知。
李文若季敵訪余高安留連累日臨行贈之
作者：呂本中
朝代：宋

十年奔走風塵中，學殖不進身愈窮。
夢斷江南不得往，坐嘆歲月如驚鴻。
君家政當匡廬路，時有僧行附書去。
每念君家草堂好，便欲移家就君住。
當時氣象已參差，今日情懷況遲暮。
斯文未喪欲誰託，交游十人九不樂。
百川東下障狂瀾，伯兄嶷然如斷山。
蒼蒼在上久無意，空使妙句留人間。
兩季只今名籍籍，北方人士所未識。
未歇中原胡馬塵，且喜沙頭風浪息。
高安相遇一長吟，盛夏苦雨成淫霖。
顧我無能甘畎畝，如君豈合在山林。
豫章老矣棟梁在，莫厭它時斤斧尋。
李珹拙軒
作者：呂本中
朝代：宋

念彼巧者勞，知此拙者安。
拙者固無營，一生長得閑。
子豈真拙者，託此以自安。
何嘗曵長裾，顧肯卑小官。
世人極變態，翻手覆手間。
子獨如不聞，黙坐安如山。
九衢走紅塵，百事不相干。
我老始見子，古井久不瀾。
贈子拙軒詩，留子靜處看。
當蒙一笑許，敢言愁肺肝。
東園
作者：呂本中
朝代：宋

垢汙久思出，江山秋更新。
荒田拆龜兆，老檜落龍鱗。
風月猶堪夜，蒲蓮浪作春。
籃輿亦乘興，實自厭冠巾。
東園
作者：呂本中
朝代：宋

暫開還落不停枝，雨濕東園柳絮稀。
遥想釣船今夜月，暗隨潮信與春歸。
東林珪雲門杲將如雪峰因成長韻奉送
作者：呂本中
朝代：宋

東風被澤國，君有千里行。
送君不能遠，宿昔春水生。
胡馬污中原，旁淮多賊城。
即今江南岸，盜賊猶縱横。
頗聞閩粤靜，農民方及耕。
雪峰佳主人，况欲屣履迎。
兩公與談道，正欲平其衡。
但見演若頭，自然心地明。
云何未覽鏡，便欲其流清。
君行可語此，勿憂兒女驚。
鄙夫牙齒缺，苦遭塵事攖。
七年憂奔走，一飽費經營。
野鶴出籠飛，尚須完翅翎。
今者與君别，故鄉他日情。
新詩見萬一，庶用託同盟。
松
作者：呂本中
朝代：宋

一依風霜萬木枯，歲寒惟見老松孤。
秦皇不識清高操，強欲煩君作大夫。
柳
作者：呂本中
朝代：宋

含烟带雨過平橋，嫋嫋千絲復萬條。
張令當年緣底事，風流才似女兒腰。
柳州開元寺夏雨
作者：呂本中
朝代：宋

風雨翛翛似晚秋，鴉歸門掩伴僧幽。
雲深不見千巖秀，水漲初開萬壑留。
鐘喚夢回空悵望，人傳書到竟沈浮。
面如田字非吾相，莫羡班超封列侯。
桂州水西
作者：呂本中
朝代：宋

隆隆而雷風乘之，斷霓落日江東西。
江頭古寺頗岑寂，僧簷正與南山齊。
我來端坐已寒暑，終日看山黙無語。
盜賊連村那敢問，藜莧充腸未爲苦。
早禾已旱心所知，正待前山一犁雨。
桂林别珂首座二首·其一
作者：呂本中
朝代：宋

故人相望馬牛風，世事波濤滉漾中。
灕水東邊兩年住，往還才有一珂公。
桂林别珂首座二首·其二
作者：呂本中
朝代：宋

北歸我已辦行纒，久約相從却未然。
何處雲山堪著子，亂松回首嶺南天。
桂林解后拜見仲古龍圖吉父學士别後得兩詩書懷奉寄·其一
作者：呂本中
朝代：宋

所至艱危裏，如何更别離。
只看山似戟，自合鬢如絲。
湯熨徒增疾，文章不療饑。
端居温餘論，苦語自成詩。
桂林解后拜見仲古龍圖吉父學士别後得兩詩書懷奉寄·其二
作者：呂本中
朝代：宋

折老久高卧，曾鄉仍倦游。
同爲萬里走，肯避數年留。
賊幟江湖晚，嵐烟嶺嶠秋。
相逢得安稳，乘興莫東流。
桂陽鹿頭山寺次壁間韻
作者：呂本中
朝代：宋

霜風過雨不勝寒，木落重重見遠山。
風捲沈浮横浦外，鳥飛明滅夕陽間。
頳肩道永方南去，趼足何時得北還。
杖屨登臨共回首，自憐五澤入荒蠻。
桃花菊
作者：呂本中
朝代：宋

嫩粉殷勤換淺黄，鬱金叢裏見新粧。
已翻百疊紅衣潤，更沐九回沈水湯。
梅
作者：呂本中
朝代：宋

南雪看未穏，北風吹已殘。
才堪十年夢，不稱一生酸。
日月方回首，風霜與凭欄。
遲明出謝客，頓覺帽圍寛。
梅
作者：呂本中
朝代：宋

獨自不爭春，都無一點塵。
忍將冰雪面，所至媚游人。
梅花
作者：呂本中
朝代：宋

野水依城竹映沙，江梅開處又人家。
天晴徑欲花前醉，只恐衰顔不稱花。
梅花二首·其一
作者：呂本中
朝代：宋

白玉花頭碧玉枝，水邊籬下雪晴時。
暗香别有關情處，却是春風未得知。
梅花二首·其二
作者：呂本中
朝代：宋

占得先開不待春，風饕雪虐長精神。
老人不是尋花看，要與尊罍洗世塵。
椿閣·其一
作者：呂本中
朝代：宋

往時椿閣老，盛德傳鄉閭。
至今風流在，遺芳殊未疏。
椿閣·其二
作者：呂本中
朝代：宋

有孫仁者靜，遠近伏共賢。
定知建德民，祝令如翁年。
楊道孚墨竹歌
作者：呂本中
朝代：宋

君不見渭川之陰卧龍横千秋，貌取者誰文湖州。
十年筆意閉黄壤，只今妙手唯楊侯。
楊侯畫竹盡真跡，功奪造化令人愁。
滿堂迴頭看下筆，擾擾雲烟亂晴日。
大叢縱横高入雲，斜風落葉秋紛紛。
小叢欹傾病無力，傍水長根走蒼石。
門前車馬汗成川，何得陰風動高壁。
楊侯嘻笑辭未工，此意不與丹青同。
粉黛初數無一錢費，酒炙能使千家空。
襪材遠寄動盈屋，我子畫無由窮。
剡溪寒藤不難致，須君放手爲雙叢。
須君放手爲雙叢，與我俱隱南山中。
楊雄
作者：呂本中
朝代：宋

讀易先知未畫前，聖人何事絕韋編。
始知楊子多閑暇，更有功夫草太玄。
橋上口占二首·其一
作者：呂本中
朝代：宋

城北城南柳絮飛，街東街西鵓鴣啼。
海陵三月與春别，一夜雨成三尺泥。
橋上口占二首·其二
作者：呂本中
朝代：宋

風雨屬連春事休，十日九日轉城頭。
雖無俗物敗人意，可使澄江消客愁。
橙二首·其一
作者：呂本中
朝代：宋

西風吹雁欲斜行，小檻寒花却未香。
將謂諸公頻載酒，枉留橙菊十分黄。
橙二首·其二
作者：呂本中
朝代：宋

不辭玉露著新行，漫作人間徹骨香。
知道輸棋償舊約，故留殘菊一時黄。
次曾吉父蘭溪三絕·其一
作者：呂本中
朝代：宋

夜窗相對不成眠，苦爲離愁定不然。
政以蒼生未蘇息，思君日夕望回船。
次曾吉父蘭溪三絕·其三
作者：呂本中
朝代：宋

久覺藏身不厭深，舊游風物要追尋。
書來肯附銅魚使，記我今年病不禁。
次曾吉父蘭溪三絕·其二
作者：呂本中
朝代：宋

春信先尋嶺上梅，兩年零落待君開。
非關使節須重到，自是溪山未遣回。
次曾宏甫九日韻
作者：呂本中
朝代：宋

僧園曉色散棲鵶，强起新詩整復斜。
正想故人披宿霧，忽蒙佳句洗昏花。
舊游往往違心事，老病昏昏漫歲華。
辜負重陽一尊酒，且來占雨又朝霞。
次潘節夫韻
作者：呂本中
朝代：宋

昔年繞舍培楸梧，霜風初勁葉未枯。
雞肥兔賤年穀熟，草服黄冠真野夫。
時時步屧遇鄰叟，共醉不復煩追呼。
杯中滿汎注白玉，林邊阿堵無青鳬。
擊壤歌缶有餘樂，豈羨騏驥馳大衢。
眼眵看朱或成碧，心懵讀馬還作烏。
富如安昌徒自苦，上賈必欲求膏腴。
聲名向晚更寂寞，何似楊雄宅一區。
美官好爵乃上苴，人生要在修廉隅。
次潘都尉富季申冬日探梅韻二首·其一
作者：呂本中
朝代：宋

暑退園林物物新，過溪風好月初晨。
酒壺茶具偏宜坐，細草殘花别是春。
但得主人令客醉，不辭秋冷和詩頻。
從來禮節生疏放，見我狂歌意自親。
次潘都尉富季申冬日探梅韻二首·其二
作者：呂本中
朝代：宋

開府新從日下歸，却尋山水對烟霏。
剩披詩律留花住，不使親知到眼稀。
但見鯤鵬常遠舉，應憐蜩鷃只卑飛。
此游尚恨還家早，未許溪頭送落暉。
次秀亭韻二首·其一
作者：呂本中
朝代：宋

忽見新亭起廢基，暮雲疏雨兩霏霏。
憑欄一望長江遠，鑿石新開小徑微。
治世從今可招隱，至人何苦更藏輝。
使君不厭賓朋集，正爲飄流到眼稀。
次秀亭韻二首·其二
作者：呂本中
朝代：宋

舟車來往閙回環，今日陪公得暫閑。
漸喜著身人迹外，勝如隨衆馬蹄間。
縈紆細數溪頭路，蒼翠遥看雨後山。
正恐朝廷須舊物，不容常此面孱顔。
次葉守喜雨
作者：呂本中
朝代：宋

羣囂寂寞已收聲，預怯秋房獨夜情。
忽聽僧簷鳴宿雨，定知田舍舞安甿。
盡消積暑經時早，不厭新涼數日晴。
更喜此邦賢太守，樂爲詩頌教諸生。
次葉守韻
作者：呂本中
朝代：宋

新正無所爲，出戶亦乘興。
欲尋林泉幽，不避風雪迸。
搜腸乞佳話，分外若贅癭。
故知藜藿盤，不受珍果飣。
清詩洗病目，鄙陋知不稱。
披雪見新月，乃悟本來性。
溪山况瀟灑，復有松竹映。
何須待醇酒，然後有酩酊。
次蔡楠韻
作者：呂本中
朝代：宋

交舊悠悠西復東，建昌南望水連空。
蔡侯念我有新句，猶似灞橋風雪中。
次韻吉父見寄新句
作者：呂本中
朝代：宋

詞源久矣多岐路，句法相傳共一家。
良賈深藏宜有待，大圭可寶在無瑕。
長江渺渺看秋注，孤騖悠悠伴落霞。
盛欲寄書商榷此，嶺南不見雁行斜。
次韻堯明如皋道中五首·其一
作者：呂本中
朝代：宋

萬頃曾經一葦航，舊纓如可濯滄浪。
簿書窘束塵埃裏，猶見當時玉樹郎。
次韻堯明如皋道中五首·其三
作者：呂本中
朝代：宋

不嫌衆裏衣冠古，自覺人前禮法疏。
已似羲之棄官後，近逢安石赴京初。
次韻堯明如皋道中五首·其二
作者：呂本中
朝代：宋

王李風華舊得名，頗容偏左去求盟。
從來量比江河大，不取人間盆盎清。
次韻堯明如皋道中五首·其五
作者：呂本中
朝代：宋

侯喜學詩新有聲，坐中忽遇老彌明。
故知麥飯與藜藿，不識虞卿醒酒鯖。
次韻堯明如皋道中五首·其四
作者：呂本中
朝代：宋

醉別江南久未還，至今猶夢雨餘山。
少留白髪三千丈，勝取黄金十二鐶。
次韻堯明見和因及李蕭遠五詩·其一
作者：呂本中
朝代：宋

小閣才堪置一牀，病軀雖在鬢滄浪。
隨身行李無長劍，猶勝堆錢與窟郎。
次韻堯明見和因及李蕭遠五詩·其三
作者：呂本中
朝代：宋

故人飄散各窮途，諸老交情却未疏。
賴有清詩在書案，時時翻讀伴更初。
次韻堯明見和因及李蕭遠五詩·其二
作者：呂本中
朝代：宋

交游潦倒漫虚名，悮結他生文字盟。
踏盡塵埃公莫厭，不應因酒愛江清。
次韻堯明見和因及李蕭遠五詩·其五
作者：呂本中
朝代：宋

阮公游宦喜東平，賀監從来憶四明。
但得從容飽粗糲，不須辛苦辨肴鯖。
次韻堯明見和因及李蕭遠五詩·其四
作者：呂本中
朝代：宋

萬里星河指顧間，此中何自著江山。
精金百鍊終無用，才與佳人照指鐶。
次韻堯明貢院詩
作者：呂本中
朝代：宋

忍窮不能歸，强飯亦良計。
東風頻報春，草木可次第。
厭爲龍頭縮，寧作龜尾曳。
從來翰墨場，即有聞見滯。
譬如已耕田，更欲深種藝。
或蒙鹵莽報，未肯即賣棄。
不聞太倉粟，亦校毫髮細。
王卿固倦游，穢濁有蟬蜕。
聲名動時人，我實託末契。
泥塗倒屐齒，塵埃涴衣裌。
要爲無用用，乃作不事事。
下馬舊戰場，午日在庭戺。
向来槁木枝，忽有紅綠綴。
來非偶然住，去亦無所詣。
聚蚊著甌中，得聽此鶴唳。
窗前有餘馥，勝韻入松桂。
扁舟下淮南，閭里思少憩。
熟觀昔所歷，請與居士戲。
江湖要同歸，不假木蘭枻。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首·其一
作者：呂本中
朝代：宋

柴桑無復陶元亮，谷口虛傳鄭子真。
二子風流知有在，且留餘味及吾人。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首·其三
作者：呂本中
朝代：宋

二子深居筆吐虹，從来節氣萬夫雄。
欲知聖主求賢意，不爲相如詞賦工。
次韻季叔友賀堯明登第叔友丹陽人也本中得其人之詳於王堯明恨未之識也堯明擢第叔友作詩賀之堯明令繼作既喜叔友能不妄許可又嘉堯明進退取捨皆中乎道也三首·其二
作者：呂本中
朝代：宋

澄江雖近不容親，亦是人間可喜人。
枯木巖前有岐路，一杯濁酒自成春。
次韻張生
作者：呂本中
朝代：宋

密庵居士渠不識，齒髮則衰心未然。
樽下不知公子貴，酒中差覺孟生賢。
已吞舌本三千丈，却住人間五百年。
觸忤風光君莫怪，棒頭無地可逃禪。
次韻折仲古見贈
作者：呂本中
朝代：宋

未有絲毫補縣官，幾年流轉但求安。
江湖自稱嵇康嬾，故舊空嗟范叔寒。
顧我初無食肉相，喜公復著侍臣冠。
新詩不忘東山志，敢作尋常禁近看。
次韻景實椰子詩
作者：呂本中
朝代：宋

舊傳椰實來瓊州，珍如楚萍出中流。
雙帆入槳嚴護送，海若亦恐貽神羞。
當時荔子寵妃子，一日紅塵歸帝里。
棄捐碩果□不食，正音鏗鏘不入耳。
勿嗤磈礧老瓠壺，中含瓊漿碧琳腴。
聖門貌取失子羽，底事端可銘璠璵。
新詩應欲泄感意，更復誇談作真賜。
閲人如此慎勿欺，我□與君諳世事。
次韻曾宏甫木犀
作者：呂本中
朝代：宋

風吹旱暑未成秋，辜負江村事事幽。
巖桂敢煩先折送，好詩仍不待邀求。
自憐疾病常高枕，坐想風流換此州。
他日出門尋舊約，未嫌疏懶作人不。
次韻木犀二首·其一
作者：呂本中
朝代：宋

折送幽花與做秋，溪頭風物未重游。
已憐多病逢三益，更喜詩成擬四愁。
次韻木犀二首·其二
作者：呂本中
朝代：宋

洛陽車馬走塵埃，一歲顛狂自探梅。
還識此花風味否，年年秋後兩番開。
次韻李仲輔僉判
作者：呂本中
朝代：宋

曉晴破雨却寒天，海上風光絕可憐。
更欲陪公了春事，不須乘醉始逃禪。
次韻李伯紀園亭·其一
作者：呂本中
朝代：宋

昔日翺翔雨露邊，已將勲業畫凌烟。
便尋松菊同元亮，不訪丹砂學稚川。
可但海山勝綠野，頗知風物似平泉。
小園只在虛窗外，佳處常當几杖前。
次韻李伯紀園亭·其二
作者：呂本中
朝代：宋

本無俗事可裝懷，藥圃花欄應手栽。
乘興聊陪野僧坐，賞心時許故人來。
頓令此地成三絕，不爲它鄉賦七哀。
鐘鼎山林兩無礙，豫章須是棟梁材。
次韻汪教授木犀
作者：呂本中
朝代：宋

治藥呼醫懶出門，每聞樂事漫消魂。
秋花带雨寒猶在，老病尋詩日更昏。
但見晚霞翻雨脚，不知山石是雲根。
主人有意留巖桂，要使貧交奉一尊。
次韻王撫幹見惠
作者：呂本中
朝代：宋

新春忽忽到庭除，短褐經寒病却蘇。
漫以詩書教兒子，嬾將薪水倩童奴。
天涯每覺人情薄，眼界何知風景殊。
萬里相逢君莫歎，好山無數簇城隅。
次韻王漕見贈并寄曾吉父二首·其一
作者：呂本中
朝代：宋

前賢去則遠，今代不無人。
小出已無敵，深藏恐未仁。
兩章知思苦，一語見情親。
徑欲忘衰病，知公筆有神。
次韻王漕見贈并寄曾吉父二首·其二
作者：呂本中
朝代：宋

曾子住南國，端居無所思。
逃禪不用酒，投筆謾成詩。
敏捷忘千慮，縱横又一奇。
子中有住處，莫待折肱醫。
次韻答曹州同官兼簡范寥信中
作者：呂本中
朝代：宋

好詩有味終難捨，俗事無功莫羨渠。
破歷屢翻深甕酒，短檠時檢舊窗書。
何年鷄黍先投社，是處田園可結廬。
更請二公搜好句，一身疴癢要爬梳。
次韻遜叔直門見寄兼請堯明同和
作者：呂本中
朝代：宋

紛紛塵土計秋豪，忽送長江八月濤。
陶令且爲州祭酒，鄧公才可掾功曹。
但看秋到猶絺綌，即是花時合緼袍。
待得公歸吾已老，滿田荼蓼與誰薅。
次韻酴醿·其一
作者：呂本中
朝代：宋

絕去人間淺俗香，染成天上羽衣黄。
綠窗擬倩纖纖手，收拾春風入枕囊。
次韻酴醿·其二
作者：呂本中
朝代：宋

掩冉欹垂千萬條，始知天女是青腰。
輕衫曾立花陰下，三日餘香尚不銷。
次韻錢遜叔泛舟虹橋
作者：呂本中
朝代：宋

半篙春漲綠平溪，二月江城草色齊。
舟比蜉蝣千頃外，□同斥鷃一枝栖。
野橋柳線斜風軟，曲檻花光夕照低。
卻訝探驪人不至，清樽畫航倩分題。
次韻錢遜叔清江圖後二首·其一
作者：呂本中
朝代：宋

公但一室堅坐，我方萬里生還。
共作十年清夢，同尋五嶺名山。
次韻錢遜叔清江圖後二首·其二
作者：呂本中
朝代：宋

作清江三兩曲，勝大厦千萬間。
若保此中安坐，不必中原遽還。
次韻錢遜叔獨鶴圖三首·其一
作者：呂本中
朝代：宋

長頸竦身嬾不前，此寧有望更騰鶱。
懿公愛爾非無意，要壓曹人三百軒。
次韻錢遜叔獨鶴圖三首·其三
作者：呂本中
朝代：宋

眼明見此出籠鶴，似我北歸辭瘴嵐。
慎勿低頭待收養，人間欣戚盡朝三。
次韻錢遜叔獨鶴圖三首·其二
作者：呂本中
朝代：宋

粉墨半銷翎翅短，正如衰髮不勝簮。
可憐少保功名悞，寫此凌雲意不堪。
次韻錢遜叔畫圖
作者：呂本中
朝代：宋

西風著人塵滿襟，江山縱近難追尋。
當年寫此數幅妙，坐使几案頻登臨。
斷雲黤慘出古寺，遠岸杳靄連荒岑。
漁舟蕩漾江路晚，烟雨濛籠山店陰。
已知落筆氣象古，一任世間消息沈。
最憐霜榦倚長石，不待歲久成枯林。
知公此中興不淺，此畫故能留意深。
只今燕坐一室裏，尚費從來長短吟。
詩成掩卷坐秋晚，一唱三嘆求遺音。
次韻錢遜叔見寄
作者：呂本中
朝代：宋

異時文物漢庭臣，公是中朝第一人。
忍使閑行犯山瘴，不令疾去掃胡塵。
情懷縱老元非病，時運方隆只暫屯。
顧我衰頹已無用，尚煩新語訪沈淪。
正月十七日
作者：呂本中
朝代：宋

令節今安在，晨鐘奉夙興。
空庭留素月，廣殿有殘燈。
笑語已難記，經游如未曾。
吾衰得堅卧，差勝住房僧。
正月十三日河堤上作
作者：呂本中
朝代：宋

雨着河堤柳着煙，小樓燈火又今年。
東風不與行人便，留滯長亭十里船。
正月十九日暴熱
作者：呂本中
朝代：宋

一夜飛蚊遶鬢鳴，却忘時節是新正。
祗應朝暮須風雨，便作疏簷瀉竹聲。
正月十二日夜作
作者：呂本中
朝代：宋

春来消息未真傳，久負蒲團一味禪。
燈火侵尋作佳境，冰霜偃蹇過新年。
江聲悮落三更雨，野色遥看萬斛船。
咫尺風光不相貸，忍令好語到愁邊。
正月十五日試院中烹茶因閲溪碑
作者：呂本中
朝代：宋

小爐方鼎蛙蚓鳴，那知簾外東風驚。
亂雲初破盤鳳影，缺月半墮春江明。
已驅簿領出門去，更洗肝肺令愁醒。
大碑古字久寂寞，高堂素壁空崢嶸。
坐看光焰掃塵土，便覺冰霰臨窗屏。
文章斷絕生氣在，妙句直欲無蘭亭。
嶧山野火燒欲盡，瘞鶴半在江中陵。
不知此書更奇古，反覆饜飫無譏評。
山精地神肯愛護，至今歐虞來乞靈。
要令石鼓舉吉日，不必細字臨黄庭。
生平訪古少如意，對此自足忘經營。
世間兒女爭媚好，紙上姓名誰重輕。
邇來半月得堅坐，一室當行千里程。
南樓燈火漫明滅，北里笙竽頻送迎。
儒生事業了不惡，故人浮沈吾嬾聽。
更闌更自取書讀，喚起奴僕尋短檠。
正月末雪中小酌
作者：呂本中
朝代：宋

柳着河冰雪着船，小桃應誤取春憐。
牀頭有酒須君醉，又廢蒲團一夜禪。
步月有懷
作者：呂本中
朝代：宋

平生最愛花梢月，可與青樓一等看。
病去老来渾忘却，曉窗晴日上蒲團。
歲晚
作者：呂本中
朝代：宋

野竹新開徑，疏籬自著行。
暮寒收雨雪，落日散牛羊。
生事顔公拙，才名謝奕狂。
藥囊無奈汝，春到莫相妨。
歲晚作
作者：呂本中
朝代：宋

南山雪雲千丈高，北山晚田無寸毫。
富兒巨家飽欲死，笑我陋巷長蓬蒿。
道人坐穏忘作勞，百念解縱如垂櫜。
但當折簡喚我曹，並坐擇蝨煩抑搔。
筆力可借秋江濤，莫學人間膏火熬。
歲暮
作者：呂本中
朝代：宋

歲暮少懽愉，况復嬰病苦。
閉門每厭客，幸此連日雨。
寒爐火復焰，乃若相媚嫵。
披衣坐壁角，妙處時一暏。
風聲耿初夜，有句或未吐。
還書問故人，可復一笑許。
歸自成園
作者：呂本中
朝代：宋

新春今幾時，忽有簷外朵。
病眼久不明，念此歲月頗。
橋南數畝園，風雨與關鎖。
主人厭敲門，荆棘生道左。
還家續殘章，妙句仍帖妥。
雖無鑪錘工，亦有盤礴臝。
歸帆渺江湖，宿疾眩風火。
扶犁伴老農，此語當自我。
君看鄉閭鬬，則有閉戶可。
慎無學春蠶，作繭自纏裹。
歸計未成作詩寄懷
作者：呂本中
朝代：宋

萬里田園半有無，十年歸夢阻江湖。
文章謬忝聲名在，氣體猶須藥餌扶。
客路因風起舟楫，水田無雨卧菰蒲。
青帘白酒斜陽外，不與行人滿眼酤。
毛彦謨容膝軒
作者：呂本中
朝代：宋

黄金爲樓玉爲梯，畫旗素錦生光輝。
不如一庵醉而歸，倒卧側立無東西。
君才于用無不宜，會稽竹箭梁山犀。
賈而不售君不疑，亦不自以爲珍奇。
淵明妙處君得之，萬古一首歸来辭。
一庵容膝君所知，不用芥子藏須彌。
望風懷想三歸依，眼前有睫見者誰。
世人紛紛不自治，何異羊質蒙臯比。
見豺而戰忘其皮，牆頭燕雀莫漫肥。
汝不仰看鴻鵠飛，伯夷去採西山薇。
想渠瘦亦不勝衣，不羡汝曹腰十圍。
水仙·其一
作者：呂本中
朝代：宋

澹綠衣裳白玉膚，近人香欲透衣襦。
不嫌破屋颼飀甚，肯與寒梅作伴無。
水仙·其二
作者：呂本中
朝代：宋

破臘迎春開未遲，十分香是苦寒時。
小瓶尚恐無佳對，更乞江梅三四枝。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首·其一
作者：呂本中
朝代：宋

水西投宿返秋霜，起聽晨鐘厭束裝。
尚惜故人輕作别，亂山深處過重陽。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首·其三
作者：呂本中
朝代：宋

白頭嬾入少年場，二老追隨却味長。
預喜尊前聽清話，夜窗相對一爐香。
水西與李彦恢相從余將取旌德趨徽州彦恢先歸旌德相候彭元任亦自太平縣來相送遇於三溪驛遂同過旌德道中呈二子三首·其二
作者：呂本中
朝代：宋

村場路僻多無酒，野菊寒深亦未花。
底事中原歸不得，又扶衰病過天涯。
永州法華寺西亭
作者：呂本中
朝代：宋

西亭清浄冠南州，蠟屐聊爲半日留。
蒼莽輕煙漲山麓，連卷雌霓落城頭。
禽聲高下雲間木，帆影参差天際舟。
欲去凭欄一回首，晚風吹角不勝愁。
永州西亭
作者：呂本中
朝代：宋

舊聞西亭勝，獨盛湘湖間。
山秀水亦好，千里在憑欄。
今來乃不然，眼境故未寛。
環城但濁水，滿目唯荒山。
如何柳司馬，肯爲此解顔。
始知憂慮久，方覺所遇安。
我從避地來，山水亦飫觀。
初不厭嶺嶠，况敢嫌荆蠻。
徘徊念昔人，亦作故意看。
所慚二三子，來不倦躋攀。
開軒納微涼，共享一日閑。
說詩到雅頌，論文參誥盤。
快若箭破的，圓如坂下丸。
此樂固可樂，此盟安得寒。
天暑畏道路，時危安阻難。
相逢得少款，莫問何時還。
何須待杯酒，始盡平生歡。
求趙表之墨
作者：呂本中
朝代：宋

超然堂中墨如戟，支撐宗門渠有力。
參得諸方一味禪，以此示人人不識。
病夫見之喜折屐，便欲投詩恐無益。
主人不吝是家風，會見琅琅送珪璧。
江上二首·其一
作者：呂本中
朝代：宋

南山稍疏闊，病眼不能明。
月挾清霜下，風隨細浪行。
未蒙青鳥信，虛負白鷗盟。
不見臺城路，年年春草生。
江上二首·其二
作者：呂本中
朝代：宋

甚欲從此去，作煩渠未休。
風期竹萬箇，活業橘千頭。
漢水覓二老，青門尋故侯。
情知作寒士，不解殺袁劉。
江口送璧上人二絕·其一
作者：呂本中
朝代：宋

小雨浮江霜送秋，曉山晴遶讀書樓。
道人不作當時面，萬里一帆隨白鷗。
江口送璧上人二絕·其二
作者：呂本中
朝代：宋

今日鉢囊南去人，當時雕句作新春。
更知自昔相逢意，定是他生骨肉親。
江梅
作者：呂本中
朝代：宋

江梅消息未真傳，微露芳心几杖前。
不信冰霜能作惡，要令桃李便爭先。
斜枝似带千峰雪，冷艶偷回二月天。
準擬從君出城去，竹輿仍勝百花韀。
汴上作
作者：呂本中
朝代：宋

不使西風便解維，且留殘暑震餘威。
累累野水循河下，攝攝榆蟲撲面飛。
五斗漫隨王績隱，一裘聊待晏嬰歸。
平生事業新詩在，送與江南舊釣磯。
沈宗師甚喜江梅而微貶酴醿因成一絕
作者：呂本中
朝代：宋

淡綠衣裳玉作粧，好風涼月自相當。
沈郎笑汝多情在，不似江梅滿意香。
河堤
作者：呂本中
朝代：宋

平田接長河，眼界起突兀。
今日兹堤行，麥壠青已出。
客行不知晚，但感此節物。
新霜被西山，久厭塵土没。
坐懷故人面，於此見仿佛。
河水清贈良佐兼寄商老
作者：呂本中
朝代：宋

河水清，江水黄，南山北山自相望。
恨君不止白石房，與誰同遊南郡郎。
白玉刻佩明月璫，如鳳四海求其凰。
道里遼遠日月長，爽氣自足陵朝陽，舉酒送君君莫忘。
泗上贈楊吉老二首·其一
作者：呂本中
朝代：宋

杯中蛇去無恙，醉裏詩成有神。
相逢不及世故，長年倍覺情親。
泗上贈楊吉老二首·其二
作者：呂本中
朝代：宋

置王坦之膝上，着陳長文車中。
何似維摩丈室，蕭然一榻清風。
洞庭
作者：呂本中
朝代：宋

嘗聞洞庭湖，秋至清皎潔。
往来八百里，長風駕明月。
中有仙人居，容顔若冰雪。
我願從之游，問渠傳寶訣。
脱冠着霞佩，長與塵世别。
浣溪沙
作者：呂本中
朝代：宋

共飲昏昏到暮鴉。不須春日念京華。邇來沈醉是生涯。不是對君猶惜醉，只嫌春病卻憐他。願為蜂採落殘花。
浣溪沙
作者：呂本中
朝代：宋

暖日溫風破淺寒。短青無數簇幽欄。三年春在病中看。中酒心情渾似夢，探花時候不曾閒。幾年芳信隔秦關。
浪淘沙
作者：呂本中
朝代：宋

柳塘新漲。艇子操雙漿。閒倚曲樓成悵望。是處春愁一樣。傍人幾點飛花。夕陽又送棲鴉。試問畫樓西畔，暮雲恐近天涯。
浪淘沙
作者：呂本中
朝代：宋

柳色過疏籬。花又離披。舊時心緒沒人知。記得一年寒食下，獨自歸時。歸後卻尋伊。月上嫌遲。十分斟酒不推辭。將為老來渾忘卻，因甚沾衣。
浮梁道中見小松數寸者極多然皆與蓬蒿雜出不能即長也余傷之作詩寄范四弟
作者：呂本中
朝代：宋

青松數寸根，意出千丈外。
如何蓬蒿底，此志久未遂。
朝爲牛羊踐，莫受塵土翳。
雖云歲寒姿，當此亦憔悴。
今年雖小出，尚與凡草類。
會須扶其根，與作棟梁計。
大厦千萬間，匠石所睥眤。
世或未盡知，慎勿傷汝志。
浯溪
作者：呂本中
朝代：宋

五月行人汗如雨，意緒昏昏雜塵土。
浯溪一見中興碑，便有清風濯煩暑。
中興之業誠艱難，敢作漢武周宣看。
紛然大歷上元間，文恬武嬉主則孱。
但知追咎一祿山，袖手不作如旁觀。
天亦未使庸夫干，故生李郭在人間。
一時節士張許顔，其誰不知唐已安。
道州落筆風雨寒，魯公大書鎮百蠻。
訶叱水怪摧神姦，有臣若此亡所歎。
而不能使君心還，我來轉嶺逾千盤。
對此凜然清肺肝，想見羣小遭譏彈。
爾曹何心猶誕謾，至今怒髪常衝冠。
海上篇
作者：呂本中
朝代：宋

天風萬里起，海水高十尋。
中有都人士，拔劍拯陸沉。
素甲三十里，朱縢萬千壘。
誓身殉家國，援抱常切齒。
東連海上兵，天挺三世英。
艨艟山岳高，軍儲滄海傾。
縱橫長江動，軍威千里空。
拊手功可立，名姝何足惜。
痛飲佇黄龍，酣醉實狼籍。
一朝肘腋變，驚雷還自敵。
鳥獸散何爲，島上復賣國。
嘆息復嘆息，燕市文山即。
海外多君子，至今長恨水。
海陵夜作
作者：呂本中
朝代：宋

夜長夜長天復霜，海陵城中今夜長。
夜長夜長冬向晚，寒階無人看月滿。
路長家遠来信稀，水闊山深歸夢短。
堂上書生頭已白，朔方健兒十年客。
想渠當此夜長時，撫劍雖長酒杯窄。
明妃愛惜漢宫衣，烏孫公主終不歸。
戚姬去視鴻鵠舉，更爲君王作楚舞。
當此夜長誰送迎，此月還如今夜明。
夜長夜短公莫厭，寒即重裘熱須簟。
夜長夜短公莫憂，多憂多厭公白頭。
海陵病中·其一
作者：呂本中
朝代：宋

病知前路資糧少，老覺平生事業非。
無數青山隔滄海，與誰同往却同歸。
海陵病中·其三
作者：呂本中
朝代：宋

客游歷歷都如夢，身事悠悠略似僧。
只麽隨緣作官去，不知從古更誰曾。
海陵病中·其二
作者：呂本中
朝代：宋

先生高卧了殘冬，我亦年来不諱窮。
夜半打窗人不會，滿天風雨角聲中。
海陵病中·其五
作者：呂本中
朝代：宋

久諳罷卧嬾呼醫，剩讀文書不療饑。
數有故人来問疾，更煩耆舊與傳詩。
海陵病中·其四
作者：呂本中
朝代：宋

往来車馬閙泥塗，一室蕭然百事無。
語黙二途俱不涉，不勞辛苦對文殊。
海陵雜興八首·其一
作者：呂本中
朝代：宋

四海今誰託，飄然未有歸。
先生作詩瘦，稚子食言肥。
未忍螢枯死，甘隨鷁退飛。
故人取堅坐，不爲賦無衣。
海陵雜興八首·其七
作者：呂本中
朝代：宋

空山鶴夜鳴，海風令人驚。
對月且愁思，看書終眼明。
斗酒不爲薄，客帆那計程。
猶憐他夜雨，曾作打窗聲。
海陵雜興八首·其三
作者：呂本中
朝代：宋

諸老今無恙，秋来數寄聲。
尚能無事飲，猶勝不平鳴。
行李虚長鋏，生涯共短檠。
江湖日在眼，恐負白鷗盟。
海陵雜興八首·其二
作者：呂本中
朝代：宋

相見各已老，壯懷如昔然。
蛟龍夜改穴，風雨暗移船。
把酒猶堪醉，逢人嬾問禪。
還家有餘地，留我買山錢。
海陵雜興八首·其五
作者：呂本中
朝代：宋

曾子不復見，斯人絕可憐。
夢回千嶂裏，氣奪萬夫前。
異日文章社，平生香火緣。
高樓更南望，霜露倚江天。
海陵雜興八首·其八
作者：呂本中
朝代：宋

輕帆載曉月，和夢到揚州。
木落山光寺，江横北固樓。
漫抛王倕隱，虛有十年游。
尚勝劉師命，才因越女留。
海陵雜興八首·其六
作者：呂本中
朝代：宋

萬事不如意，自然添白鬚。
極知少餘韻，何敢厭窮途。
土俗尊魚婢，生涯欠木奴。
東行見李白，誰爲致區區。
海陵雜興八首·其四
作者：呂本中
朝代：宋

荒城足風雨，今日更新冬。
草木山嵐暗，人家水影重。
漫看文字過，時有簿書逢。
目極横塘路，西樓聞暮鐘。
浹上座求枯木庵詩戲成兩絕贈之·其一
作者：呂本中
朝代：宋

枯木庵中浹道人，百年無影卧輪囷。
未須特地通身去，放取枝條自在春。
浹上座求枯木庵詩戲成兩絕贈之·其二
作者：呂本中
朝代：宋

前身石霜後身浹，如印印泥風去塵。
認得當時侍者意，無人知是密庵人。
深居
作者：呂本中
朝代：宋

深居如山林，初不識城市。
塵凝喜事少，犬吠知客至。
生涯付衰疾，日力破昏睡。
欣然一笑足，自省甘若薺。
收身當在早，過此恐少味。
清慎軒
作者：呂本中
朝代：宋

清慎軒中一事無，午窗高枕似吾廬。
世人稱意何須道，乃祖風流正不疏。
清明游震澤即事
作者：呂本中
朝代：宋

挈伴提壺桃柳芳，東風暫醉少年場。
波浮十里飛舸疾，衣影千重夾道光。
使氣可如燕趙士，輕兵原是楚吳卿。
應知萬事同棋局，鼓角春江一日狂。
清都行
作者：呂本中
朝代：宋

我昔謁帝白玉墀，獨駕翠虬驂赤螭。
御風而行過日圍，遂登清都游太微。
廣殿上建明月旗，綴以列宿懸雙蜺。
帝顧而歎憐其癡，寸田不治來何遲。
我拜稽首心自疑，世俗逼隘臣所知。
黜慢之故還無期，後有美人雲霧衣。
玉坐交映生光輝，不必翠被緣珠璣。
祕文玉簡手自持，見我而笑揚蛾眉。
問我此去来何時，握手贈吾藍田芝。
汝生甚良學則宜，無自輕厭令神馳。
一来人間今幾時，恍如夢覺不可追。
骨肉腥穢顔忸怩，北風吹寒霜露微。
想視倒景凌空飛，却從帝居尋玉妃，爲汝更賦無言詩。
清隱及歐園賞梅·其一
作者：呂本中
朝代：宋

亭邊竹外影疏疏，惱客清香半有無。
不共東君苦交涉，只緣冰雪作肌膚。
清隱及歐園賞梅·其三
作者：呂本中
朝代：宋

向人一笑真粲者，出屋數枝殊瘦生。
剛腸妙句兩無語，始覺諸孫愧廣平。
清隱及歐園賞梅·其二
作者：呂本中
朝代：宋

枮叢凍枿兩交加，中有仙人萼綠華。
會挽一枝供越使，莫令三弄發胡笳。
清風
作者：呂本中
朝代：宋

清風如君子，所至有餘情。
忻然破煩溽，有醉時一醒。
嗟我二三友，飄散秋葉零。
不知城南王，何以識我名。
欹斜左手字，勞苦如平生。
會寫登樓賦，一吊漳濵靈。
減字木蘭花
作者：呂本中
朝代：宋

去年今夜。同醉月明花樹下。此夜江邊。月暗長堤柳暗船。故人何處。帶我離愁江外去。來歲花前。又是今年憶去年。
渡鶯湖至溪上即事·其一
作者：呂本中
朝代：宋

宿霧重陰傍晚桴，日斜風定渡鶯湖。
陂塘浩淼水光闊，煙寺中流島嶼孤。
滿眼波濤迷客泛，一行雁影带雲徂。
到來荒舍未岑寂，寒樹依依鬧晚烏。
渡鶯湖至溪上即事·其三
作者：呂本中
朝代：宋

湖水安瀾似鏡明，昔年曾向鏡中行。
侵晨浥露來花市，落日流風倚醉楹。
俯仰繁華餘暮色，蕭條高寄但秋聲。
應知節序猶遷轉，撫劍如何教未平。
渡鶯湖至溪上即事·其二
作者：呂本中
朝代：宋

絡繹蕭蕭遍里門，支機嘉事自天孫。
七襄曉織憐花譜，百室春梭饜夕餐。
誰檢吳綾儉歲月，猶飛楚縠照軍屯。
摻摻女手還持作，佳麗江南第一論。
温泉
作者：呂本中
朝代：宋

海上秋來早晚涼，客愁蘇醒似還鄉。
歸途尚欲療瘡疥，剩乞温泉一勺湯。
渴雨簡張仲宗二首·其一
作者：呂本中
朝代：宋

强讀文書不補饑，只今一飽尚難期。
薄雲未肯蘇禾稼，細雨才堪濕荔枝。
渴雨簡張仲宗二首·其二
作者：呂本中
朝代：宋

雨濕平林松桂香，斷雲冉冉拂疏篁。
江山故自可人意，從此歸休策最長。
游北李園
作者：呂本中
朝代：宋

小徑縱横出紫苔，綠陰高下綴黄梅。
榴花却是多情思，留宿薰風未肯開。
游北李園三絕·其一
作者：呂本中
朝代：宋

雨映煙籠萬竹蟠，枯條高下不堪看。
非干秋後多霜露，自是芙蓉不耐寒。
游北李園三絕·其三
作者：呂本中
朝代：宋

壁間詩字有凝塵，庭下梅梢又作春。
獨有城南汪教授，當時同是看花人。
游北李園三絕·其二
作者：呂本中
朝代：宋

去馬來舟絕往還，此中情味却相干。
明年知是明寒食，待約花梢月下看。
游南山歸簡張嘉父博士
作者：呂本中
朝代：宋

吾生復何往，樂事亦匆匆。
寶塔千帆外，春城萬壑中。
亂花緣側逕，晚照落晴空。
坐想西倉老，掀髯一笑同。
游山
作者：呂本中
朝代：宋

世味日可厭，兹游那得忘。
稻田疏宿雨，木葉犯新霜。
潦倒交游在，追隨氣味長。
僧窗有靜供，茗盌侑爐香。
游會勝寺蒙泉
作者：呂本中
朝代：宋

去郡十五里，滿山蔽青松。
朝來雨初過，蕭瑟鳴悲風。
踏泥轉溪曲，路盡山無窮。
層崖築欄閣，宛在雲煙中。
引水遶砌下，濆石常飛濛。
尋幽到寺背，蒼碧摩高空。
古甃冽寒泉，淺沙影重重。
伏流尚數步，暗與溪相通。
潺湲去何之，可折從此東。
會有到海期，豈計朝莫功。
我行因避賊，眺覽聊從容。
徘徊未忍去，僧飯催撞鍾。
游白省寺看畫壁
作者：呂本中
朝代：宋

古徑接長松，曠觀碧殿逢。
巉巖山巘立，浩渺海濤衝。
盡啗寰中勝，尤瞻天外峰。
世塵何日埽，五嶽遍扶笻。
游石筍庵
作者：呂本中
朝代：宋

石筍殊峰精舍幽，瘦笻踏向碧雲游。
天然青茁層崖裏，玉版參來點石頭。
游西池歸
作者：呂本中
朝代：宋

偶爲池上游，入郭天尚早。
香塵入晚霧，柳色映馳道。
我馬亦未疲，歸路貪月好。
還舍了無事，百念紛未掃。
近店酒可沽，重當爲君討。
游陽山廣慶寺
作者：呂本中
朝代：宋

泝流蕩漿到陽山，寺在雲山縹緲間。
雨洗竹萌穿野岸，風吹榕葉落荒灣。
僧眠白日鐘聲静，花送青春鳥語閑。
留醉嶺南無所恨，不妨蠟屐恣躋攀。
游鳳池
作者：呂本中
朝代：宋

遠近諸山翠作堆，鳳池北望更崔嵬。
青松夾路攙天去，白鳥翻雲旁海來。
喜有故人同出郭，屬因衰病阻銜盃。
猶憐不赴對牀約，獨上籃輿日暮回。
湘水
作者：呂本中
朝代：宋

湘水一番竹，下有千畝陰。
寧知竹上淚，是妾一生心。
湘江斑竹
作者：呂本中
朝代：宋

湘江江上數重山，山遠雲深縹緲間。
帝子不歸腸欲斷，竹梢空染淚痕斑。
湘竹
作者：呂本中
朝代：宋

小雨催寒入夕曛，湘江風味可憐人。
斑斑玉淚無時盡，裊裊金梢别是春。
漁家傲
作者：呂本中
朝代：宋

小院悠悠春未遠。牡丹昨夜開猶淺。珍重使君簾盡卷。風欲轉。綠陰掩映欄干晚。記得舊時清夜短。洛陽芳訊時相伴。一朵姚黃䯳髻滿。情未展。新來衰病無人管。
潘義榮惠木犀二首·其一
作者：呂本中
朝代：宋

年年無酒對新秋，辜負涼天懶出游。
想得故人憐我病，故分巖桂洗窮愁。
潘義榮惠木犀二首·其二
作者：呂本中
朝代：宋

掃除炎暑脱氛埃，色似菊花香似梅。
知是西風要清賞，少留陰雨候晴開。
潘邠老嘗得詩云滿城風雨近重陽文章之妙至此極矣後托謝無逸綴成無逸詩云病思王子同傾酒愁憶潘郎共賦詩蓋爲此語也王子立之也作此詩未數年而立之邠老墓木已拱無逸窮困江南未有定止感歎之餘輒成二絕·其一
作者：呂本中
朝代：宋

漫營新句補殘章，寄與烏衣玉樹郎。
他日無人識佳景，滿城風雨近重陽。
潘邠老嘗得詩云滿城風雨近重陽文章之妙至此極矣後托謝無逸綴成無逸詩云病思王子同傾酒愁憶潘郎共賦詩蓋爲此語也王子立之也作此詩未數年而立之邠老墓木已拱無逸窮困江南未有定止感歎之餘輒成二絕·其二
作者：呂本中
朝代：宋

好詩政似佳風月，會賞能知已不凡。
萬里潘郎舊鄉縣，半江斜日落歸帆。
潦倒
作者：呂本中
朝代：宋

潦倒心猶在，衰遲分獨深。
如何一朝淚，空費百年心。
好月思同步，清尊懶獨斟。
惜哉王子敬，誰復嘆人琴。
濟陰寄故人
作者：呂本中
朝代：宋

柳絮飛時與君别，南樓把酒看新月。
月似當年離别時，柳絮隨君何處飛。
千書百書要相就，思君不見令人瘦。
念君情意只如新，顧我形骸已非舊。
朝来有信渡黄河，雁足繋書多網羅。
城南城北芳草多，明月如此奈愁何。
濟陰野次
作者：呂本中
朝代：宋

去年騎馬古城西，雨涴鞍韉一尺泥。
今日重来轉無緒，强扶衰疾遶河隄。
烹茶
作者：呂本中
朝代：宋

水光欲盡瑠璃影，玉色初浮翡翠斑。
便覺麴生風味好，小爐新火對蒲團。
無題
作者：呂本中
朝代：宋

一任衡門可雀羅，時容欹枕聽懸河。
因君小試屠龍手，要與午窗降睡魔。
無題
作者：呂本中
朝代：宋

學詩漸老轉銷聲，末路蒙山此日情。
尚有文章能起疾，豈惟田里解蚩甿。
近郊秔稻成秋熟，繞郭溪山入晚晴。
剩繞長廊和新句，不知庭下薄寒生。
無題
作者：呂本中
朝代：宋

心廣體故胖，意肅氣自屏。
頹然萬物表，樂此一室靜。
念君久安坐，轉覺此味勝。
疏籬過野馬，破牖行日景。
但令此意真，不必費譏評。
想當溪山横，更有松竹映。
隱几得晝眠，此固可補病。
無題
作者：呂本中
朝代：宋

疾病侵凌我亦衰，後生誰復更相知。
可憐日落長安路，不見驊騮整轡時。
無題
作者：呂本中
朝代：宋

胡虜安知鼎重輕，禍胎元是漢公卿。
襄陽耆舊唯龐老，受禪碑中無姓名。
無題
作者：呂本中
朝代：宋

衾稠尚冷知春早，意緒無聊覺病深。
夜半故詩緣底事，向來餘習正關心。
無題二首·其一
作者：呂本中
朝代：宋

德盛不狎侮，玄談多作俳。
居然少荘語，無乃近齊諧。
恨此達者趣，猶乖壮士懷。
故當先復禮，方得盡梯階。
無題二首·其一
作者：呂本中
朝代：宋

柴門羅雀懶頻開，喜有新詩到眼來。
聞道繫舟城脚底，莫乘溪漲便輕回。
無題二首·其二
作者：呂本中
朝代：宋

入秋多病渾無酒，學道無成却讀書。
莫謂窮居便寂寞，天涼猶枉故人車。
無題二首·其二
作者：呂本中
朝代：宋

聖學邈難繼，斯文當望誰。
還能養志氣，且務攝威儀。
曾子但三省，子長徒愛奇。
從來要功處，本不在多知。
無題四首·其一
作者：呂本中
朝代：宋

我病無能到處窮，子才安得尚漂蓬。
如何共飲重陽酒，相對無言似乃翁。
無題四首·其三
作者：呂本中
朝代：宋

聞鐘即起待天明，客舍無聊坐五更。
何日長風破巨浪，看渠萬里出門行。
無題四首·其二
作者：呂本中
朝代：宋

重陽共採東籬菊，却似乃翁年少時。
顧我無能甘老病，相尋唯有向來詩。
無題四首·其四
作者：呂本中
朝代：宋

平生飽我飯脱粟，靜夜不眠尋細書。
可見烏衣諸子弟，從來志業不如渠。
焦復州惟正寄鼎復兩州喜雨詩來以近體詩一首寄之
作者：呂本中
朝代：宋

聞道復州賢太守，只如前在武陵時。
相逢未說爲州樂，所至先傳喜雨詩。
行比曾參仍不魯，政同龔遂更何疑。
懸知此去長閑暇，定是愚民不敢欺。
燕龍圖畫山水歌
作者：呂本中
朝代：宋

燕公畫山水，名在能品中。
至今筆墨欲飛動，妙處不與丹青同。
巴陵六月風暴起，咫尺長江欲千里。
魚龍變怪鮫鱷怒，細草長林恣鞭箠。
斷雲卻掛懸石上，急雨正墮荒崖裏。
想見行人弝檐時，亦有野店臨沙觜。
漁子回頭嘆失色，霜女無言欣一洗。
問公何處得此妙，長劍出匣須天倚。
公不見簿書叢中塵埃多，歸思頗遭貧病魔。
念今新涼江始波，如此萬水千山何。
爲公試作吳興歌，更覓神仙張志和。
牧牛兒
作者：呂本中
朝代：宋

牧牛兒，放牛莫放澗水西，澗水流急牛苦饑。
放牛只放青草畔，牛卧得草兒亦嬾。
兒嬾隨牛莫著鞭，幾年力作無荒田。
雨調風順租税了，兒但放牛相對眠。
王傳巖起樂齋
作者：呂本中
朝代：宋

人生各有樂，所樂故不同。
吹竽與擊缶，同在可樂中。
孰能識至樂，不計窮與通。
顔子在陋巷，肯憂家屢空。
朝從聖師游，暮歸無近功。
忽然若有合，此樂固無窮。
當時二三子，因之開蔽蒙。
君生百世下，久已聞其風。
端居有遐想，客至聊從容。
四壁倚蓬蒿，萬卷蟠心胸。
回視世所求，天道迷西東。
此樂既不遠，欲往吾其從。
王園觀梅主人置酒莫歸·其一
作者：呂本中
朝代：宋

臨溪照影若自愛，犯雪看花寧怕寒。
百繞蜂兒緣底事，癡心猶作蜜房看。
王園觀梅主人置酒莫歸·其二
作者：呂本中
朝代：宋

日沒未沒霧索山，古寺松門欲上關。
尚有香風泛衣袖，兒童知我探春還。
王撫幹失去毛裘
作者：呂本中
朝代：宋

王郎隨身一駝裘，偷兒遽作壑失舟。
春初未免霜露迫，歲晚可無遷徙憂。
客房夜坐薪當燭，不怕近江風裂屋。
馬平編户更艱難，君行莫忘民號寒。
王氏郊居
作者：呂本中
朝代：宋

江山處處好，落日極登臨。
雨續蔬畦潤，風吹杮葉陰。
客船頻上下，水鳥故浮沈。
尚有南飛雁，丁寧可寄音。
王陽
作者：呂本中
朝代：宋

王陽作黄金，才了車馬費。
苦身邀聲名，未免遺俗累。
何如陶淵明，蕭散塵世外。
公田二頃餘，覓酒償一醉。
高風久寂寞，斯文若旈綴。
白眼看世人，此意渠不會。
璧上人欲行爲雨止戲成一絕用前韻
作者：呂本中
朝代：宋

東風不借南舟便，細雨輕寒鎖暮江。
更想亂山明日路，暮天風雨打船窗。
甘棠樓
作者：呂本中
朝代：宋

高樓面面好，舉目是溪山。
急水瀉湍瀨，諸峰呈髻鬟。
聊爲半日出，得伴使君閑。
作者風流在，承平氣象還。
身雖住世網，心已離塵寰。
未厭陪游數，唯愁覓句慳。
高風雖在望，逸韻恐難攀。
咫尺蓬萊路，惟公指顧間。
生查子
作者：呂本中
朝代：宋

人分南浦春，酒把陽關盞。衣帶自無情，頓為離人緩。愁隨苦海深，恨逐前峰遠。更聽斷腸猿，一似聞弦雁。
生查子
作者：呂本中
朝代：宋

殘春霧雨餘，小院黃昏後。說道覓新詞，把酒來相就。酴醿插髻雲，歲歲長如舊。不是做詞遲，卻怕添伊瘦。
生查子
作者：呂本中
朝代：宋

雙雙小鳳斜，淡淡鴉兒穩。一曲渭城歌，柳色饒春恨。離觴洗別愁，酒盡愁難盡。寶瑟雁縱橫，誰寄天涯信。
用前韻寄商老
作者：呂本中
朝代：宋

先生昔據道玄峰，咳唾珠玉家爲空。
只今江西二三子，可到元和六七公。
雙髩只期他日白，千花猶是去年紅。
須君吸盡西江水，不假扶搖萬里風。
用寄璧上人韻寄范元實趙才仲及從叔知止兼率山伯同賦
作者：呂本中
朝代：宋

故人瓶錫各西東，吾道從来冀北空。
病去漸于文字懶，南来猶覺歲時公。
江回夜雨千巖黒，霜着高林萬葉紅。
政好還家君未肯，莫教慚愧北窗風。
田家樂
作者：呂本中
朝代：宋

東家西家蠶上簇，南村北村麥白熟。
小兒腰鎌日早歸，大兒去就田間宿。
斗酒相邀不爲薄，鄰翁相對且斟酌。
聖主當陽億萬年，年年歲歲田家樂。
田家漫興·其一
作者：呂本中
朝代：宋

巷陌交道近，茅簷接復疏。
岸榆容繫艇，籬竹許封蔬。
地僻常遠市，簷卑牧雞豕。
遶村楊柳花，沿溪蘆荻水。
野老隨分過，商榷桑與梓。
田家漫興·其二
作者：呂本中
朝代：宋

參星瞻穀日，水影量元夕。
旱潦種早晚，老農從定策。
催耕鳴鳩起，護竿烏鵲去。
秋成不饜懷，暑雨不告勞。
歲時社酒會，扶醉有年高。
甲午送甯子儀歸洛
作者：呂本中
朝代：宋

異時從公游，頗恨相得晚。
同參長蘆禪，共聽資福板。
公今三年病，我亦百事懶。
春風廣陵城，笑語有未款。
嵩陽有歸路，河水漸清暖。
豈無一言贈，慰此千里遠。
青松老合抱，意不在俗眼。
豈如山上苗，共盡白日短。
一身隨藥囊，萬事付茗盌。
爐煙裊晴窗，自足了遲緩。
奈何孔文舉，苦思坐客滿。
更知蘇門公，遠效嵇中散。
舟行儻見念，此語試三反。
申瑞應詩
作者：呂本中
朝代：宋

避亂久去國，遠游將抱孫。
氛埃到湖嶠，愁嘆滿乾坤。
氣力吾先老，風流子獨存。
相逢能少駐，重爲倒餘尊。
界步河亭
作者：呂本中
朝代：宋

窮山擁翠染人愁，亭下寒溪東北流。
寄語扁舟舟上客，爲傳消息到筠州。